c: text/html

text:
Wamkelekile kwiYunivesithi yaseKapa
Wamkelekile kwiYunivesithi yaseKapa. Le website yenzelwe ukukunika umfanekiso wobomi nomsebenzi apha eUCT.
Ifunyenwe ngo-1829, iUCT inesithethe sebhongo sembali sempumelelo ezifundweni notshintsho lwentlalo olusebenzayo kunye nophuhliso kwizibonelelo zemfundo, kwiifakalti kunye nabafundi.
Ikwaziwa ngobuhle bayo obubalaseleyo, kwikhampasi yayo echophe emazantsi eNtaba yeTafile ekwiDevil's Peak,embonakalo yayo ivelela phantse lonke iKapa.
I-UCT iyafana nesixeko saseKapa, inoluntu oludlamkileyo iindidi ngeendidi zabantu. Iyimbiza enkulu eyingxubevange yenkcubeko enegalelo kubunye obuyintlanganisela yolwazi nengcinga. Abasebenzi nabafundi bethu bavela kumazwe angaphezu kwe-100 eAfrika nakwilizwe liphela. Iyunivesithi ikwakhe nonxulumano, intsebenziswano nentshintshiselwano yezivumelwano namaziko emfundo ephakamileyo ahamba phambili eAfrika. Ezi zivumelwano ziqhubeka ukukhulisa ezemfundo, intlalo kunye nenkcubeko ngenkcubeko kwikhampasi yethu.
Eli lifa lenziwa ngamava okufunda eUCT, apho abafundi bethu bakrotyiswa kwindlela yobomi bobunkokheli nenkonzo yokuthatha inxaxheba kwintlalo. Bakwanethuba lokukhulisa izakhono zobunkokheli zabo ngokuthatha inxaxheba kwiingqungquthela nemibutho engaphezu kwe-100 esekhampasini, nakwikomiti yolawulo lwabafundi.
Njengeyunivesithi sizibophelele ekuveliseni hayi izifundiswa ezizingqondi kuphela, kodwa ezizikhathazayo ngoxanduva lokuba ngummi wedemokrasi. Oku kubaluleke ngokubanzi kwimfundo ephakamileyo ikwanomsebenzi wokuphuhlisa ummi ofundileyo nonengqiqo, ongumba obalulekileyo kakhulu kwimpumelelo yedemokrasi. Oku kusekwe kwindlela ethi iUCT idlale ngayo inxaxheba ekuphuhliseni nasekwenzeni utshintsho kwintlalo yoluntu Isidima sempumelelo yeUCT sixhaswa lizinga eliphezulu lophando, elikhokhelwa yifakalti ehloniphekileyo. abaninzi bazo uninzi lwazo zinkokheli ezibalaseleyo wilizwe liphela kwizifundo zabo. Abaphandi bethu bayahlohla yaye bekwaqinisekisa ukuba abafundi abangekabinazidanga nabo sele benazo bazuza ngqo kumsebenzi wezifundiswa omtsha nezinto abazifumanisileyo.
Iiyunivesithi zinethuba elilodwa lokubonisa ikamva lwentlalo yethu ngokufundisa nokubumba iinkokheli zangomso zelizwe kwezoshishino naseburhulumenteni. Isidima sethu njengeyunivesithi egqwesileyo kuphando nasekuhlohleni, sibonakaliswa ngabafundi bangaphambili abagqwesileyo, abaninzi babo besaqhubeleka ngokwenza igalelo elincomekayo kwintlalo yoluntu.
Nceda phengulula ngokukhulekileyo kwezi webhu ukufumana ulwazi ngazo zonke izinto ngale yunivesithi. Ungajonga kwakhona kwizithombe zethu ezibonisa amagqabantshintshi ngobomi eUCT.
Gqr Max Price
ISekela-Tshansela
Download

robotstxt: allowed

filter: keep


text:
1:1 Ngenyanga yesibhozo, ngomnyaka wesibini kaDariyo, kwafika ilizwi likaYehova kuZekariya unyana kaBherekiya, unyana kaIdo, umprofeti, lisithi:
1:2 UYehova waye enoburhalarhume obukhulu kooyihlo.
1:3 Yithi ke kubo, Utsho uYehova wemikhosi ukuthi, Buyelani kum, utsho uYehova wemikhosi; ndobuyela kuni, utsho uYehova wemikhosi.
1:4 Musani ukuba njengooyihlo, ababebizwa bona ngabaprofeti bangaphambili, besithi, Utsho uYehova wemikhosi ukuthi, Khanibuye ngoku ezindleleni zenu ezimbi nasezintlondini zenu ezimbi; ke abaphulaphula, abandibazela ndlebe; utsho uYehova.
1:5 Ooyihlo baphi na? nabaprofeti baya kudla ubomi ngonaphakade na?
1:6 Kodwa amazwi am, nemimiselo yam, endayimisela abakhonzi bam abaprofeti, ayibafumananga na ooyihlo? ukuze babuye bathi, Njengoko wakunkqangiyelayo uYehova ukuba akwenze kuthi, ngokweendlela zethu nangokweentlondi zethu, wenjenjalo kuthi.
1:7 Ngosuku lwamashumi omabini anesine lwenyanga yeshumi elinanye, inyanga enguShebhati, ngomnyaka wesibini kaDariyo, kwafika ilizwi likaYehova kuZekariya unyana kaBherekiya, unyana kaIdo, umprofeti, lisithi,
1:8 Ndibone ebusuku, nanko umntu ekhwele ehasheni elibomvu; waye ke emi phakathi kwemimirtile ebisenyobeni, ngasemva kwakhe ingamahashe, abomvu, nangwevu, namhlophe.
1:9 Ndathi, Ngoobani na aba, nkosi yam? Sathi kum isithunywa ebesithetha nam, Ndokubonisa ukuba ngoobani na aba.
1:10 Waphendula umntu obemi phakathi kwemimirtile wathi, Aba ngabathunywe nguYehova, ukuba balihambahambe ihlabathi.
1:11 Basiphendula isithunywa sikaYehova ebesimi phakathi kwemimirtile, bathi, Silihambahambile ihlabathi, nalo lonke ihlabathi lihleli lizolile.
1:12 Saphendula ke isithunywa sikaYehova, sathi, Yehova wemikhosi, koba nini na ungasikwa yimfesane wena, ngenxa yeYerusalem nemizi yakwaYuda, owayibhavumelayo le minyaka imashumi asixhenxe?
1:13 UYehova wasiphendula isithunywa esibe sithetha nam, ngamazwi alungileyo, ngamazwi athuthuzelayo.
1:14 Sathi kum isithunywa esibe sithetha nam, Memeza uthi, Utsho uYehova wemikhosi ukuthi, Ndinekhwele, ikhwele elikhulu, ngeYerusalem nangeZiyon.
1:15 Ndinoburhalarhume obukhulu kuzo iintlanga ezihleli ngokonwaba; ngokokuba bendinoburhalarhume mna umzuzwana, ke zona zongezelelela ububi.
1:16 Ngako oko, utsho uYehova ukuthi, Ndiyibuyele iYerusalem ngemfesane; indlu yam iya kwakhelwa khona, utsho uYehova wemikhosi; ulutya lokulinganisa luya kolulwa phezu kweYerusalem.
1:17 Buya umemeze, uthi, Utsho uYehova wemikhosi ukuthi, Imizi yam isaya kuphalala okulungileyo; uYehova usaya kuyithuthuzela iZiyon, ayinyule iYerusalem.
1:18 Ndaphakamisa amehlo am, ndakhangela, nanzo iimpondo, zine.
1:19 Ndathi kwisithunywa esibe sithetha nam, Ziyintoni na ezi? Sathi kum, Ezi ziimpondo ezichithachithe uYuda, uSirayeli, neYerusalem.
1:20 UYehova wandibonisa iingcibi zokukhanda, zine.
1:21 Ndathi, Aba baze kwenza ntoni na? Sathetha sathi, Ezi ziimpondo ezichithachithe uYuda, ngokokude kungabikho bani uphakamisa intloko yakhe: aba ke baze kuzothusa, baziwise phantsi iimpondo zeentlanga, eziphakamise uphondo ezweni lakwaYuda, ukuba zilichithachithe.
2:1 Ndaphakamisa amehlo am, ndakhangela, Nanko umntu ephethe ngesandla ulutya lokulinganisa.
2:2 Ndathi ke, Uya ngaphi na? Wathi kum, Ndiya kulinganisa iYerusalem, ndibone ukuba bungakanani na ububanzi bayo, bungakanani na ubude bayo.
2:3 Naso ke isithunywa esibe sithetha nam siphuma, kuphuma nesinye isithunywa, sisiya kusikhawulela.
2:4 Sathi kuso, Gidima, uthethe nalaa ndodana, uthi, IYerusalem iya kuhlala ngokwamaphandle, ngenxa yobuninzi babantu neenkomo eziphakathi kwayo.
2:5 Ndiya kuba ludonga lomlilo kuyo mna ngeenxa zonke, utsho uYehova; ndibe bubuqaqawuli phakathi kwayo.
2:6 Wenani! wenani! Sabani ezweni langasentla, utsho uYehova; ngokuba ndiniphangalalisa njengemimoya yomine yezulu; utsho uYehova.
2:7 Wa, Ziyon! Zisindise, wena uhleli nentombi enguBhabheli.
2:8 Ngokuba utsho uYehova wemikhosi ukuthi, Undithume ukuphuthuma uzuko ezintlangeni ezanibhunyulayo; ngokuba onichukumisayo, uchukumisa ukhozo lweliso lakhe.
2:9 Ngokuba, uyabona, ndiya kulingisa ngesandla sam kuzo, zibe ngamaxhoba kwababezikhonza; nazi ukuba uYehova wemikhosi undithumile.
2:10 Memelela uvuye, ntombi inguZiyon; ngokuba, uyabona, ndiyeza, ndihlale phakathi kwakho; utsho uYehova.
2:11 Kuya kuthelela kuYehova iintlanga ezininzi ngaloo mini, zibe ngabantu bam, ndihlale phakathi kwakho; wazi ukuba uYehova wemikhosi undithumele kuwe.
2:12 UYehova uya kumdla ilifa uYuda, isahlulo sakhe emhlabeni ongcwele, abuye ayinyule iYerusalem.
2:13 Mayithi tu yonke inyama phambi koYehova; ngokuba esukile ekhayeni lakhe elingcwele.
3:1 Wandibonisa uYoshuwa umbingeleli omkhulu, emi phambi kwesithunywa sikaYehova, uSathana emi ngasekunene kwakhe, ukuze amchase.
3:2 Wathi uYehova kuSathana, UYehova makakukhalimele, Sathana; akukhalimele uYehova oyinyulileyo iYerusalem; lo akasikhuni esirholwe emlilweni na?
3:3 UYoshuwa ke ebambethe iingubo ezingcolileyo; wema ke phambi kwesithunywa.
3:4 Saphendula sathetha nabemiyo phambi kwaso, sathi, Zisuseni iingubo ezingcolileyo kuye. Sathi ke kuye, Yabona, ndibususile ubugwenxa bakho kuwe, ndikwambese ngezinqabileyo.
3:5 Ndathi ke, Mabambeke unkontsho oluhlambulukileyo entloko. Bambeka ke unkontsho oluhlambulukileyo entlokweni yakhe, bamambesa ngeengubo; saye isithunywa sikaYehova simi.
3:6 Isithunywa sikaYehova saqononondisa kuYoshuwa, sathi,
3:7 Utsho uYehova wemikhosi ukuthi, Ukuba uthe wahamba ngeendlela zam, ukuba uthe wasigcina isigxina sam, woyilawula wena indlu yam, wozigcina neentendelezo zam, ndikunike ukuhamba phakathi kwaba bemiyo apha.
3:8 Khawuphulaphule ke Yoshuwa, mbingeleli mkhulu, wena nabalingane bakho abahlala phambi kwakho; ngokuba ngamadoda asisimanga. Ngokuba, uyabona, ndiya kuzisa umkhonzi wam onguHlumelo.
3:9 Ngokuba nalo ilitye endalibeka phambi koYoshuwa; lityeni linye kobakho amehlo asixhenxe; yabona, ndikrola ukrolo lwalo, utsho uYehova wemikhosi, ndisuse ubugwenxa beli lizwe ngamini-nye.
3:10 Ngaloo mini, utsho uYehova wemikhosi, niya kubizelana phantsi komdiliya naphantsi komkhiwane.
4:1 Sabuya isithunywa esibe sithetha nam, sandivusa njengomntu ovuswa ebuthongweni bakhe.
4:2 Sathi kum, Ubona ntoni na? Ndathi ke, Ndibona, nanko kukho isiphatho sesibane segolide sonke siphela, sineselwa laso phezu kwentloko yaso, sinezibane zaso ezisixhenxe phezu kwaso, zinamajelo asixhenxe ngasixhenxe ezibane eziphezu kwentloko yaso;
4:3 neminquma emibini kuso, omnye ungasekunene kweselwa, omnye ungasekhohlo kwalo.
4:4 Ndaphendula ndathi kwisithunywa esibe sithetha nam, Ziyintoni na ezi zinto, nkosi yam?
4:5 Saphendula isithunywa esibe sithetha nam, sathi kum, Akuzazi na ukuba ziyintoni na ezi zinto? Ndathi, Hayi, nkosi yam.
4:6 Saphendula sathi kum, Nali ilizwi likaYehova kuZerubhabheli, lisithi, Akungabukroti, akungamandla; kungoMoya wam; utsho uYehova wemikhosi.
4:7 Ungubani na wena, ntaba inkulu, phambi koZerubhabheli? Yiba sisithabazi; yena uya kulivelisa ilitye lochochoyi, kunkqangazwa kusithiwa, Ubabalo, ubabalo malube kulo.
4:8 Kwafika ilizwi likaYehova kum, lisithi,
4:9 Izandla zikaZerubhabheli ziyisekile le ndlu; izandla zakhe ziya kuyigqiba; wazi ukuba uYehova wemikhosi undithumele kuni.
4:10 Ngokuba ngubani na owoyidela imini yezinto ezincinane? Aya kuyibona ngovuyo ilothe yokulungelelanisa esandleni sikaZerubhabheli, kwawona osixhenxe amehlo kaYehova; ayawutyhutyha umhlaba wonke.
4:11 Ndaphendula ndathi kuso, Iyintoni na le minquma mibini, ngasekunene kwesiphatho sesibane nangasekhohlo kuso?
4:12 Ndaphendula okwesibini, ndathi kuso, Ziyintoni na ezi mbaxa zimbini zeminquma, zikufuphi nemiboko emibini yegolide, ethulula ioli ebugolide kuzo?
4:13 Sandiphendula, sathi, Akuzazi na ukuba ziyintoni na ezi zinto? Ndathi, Hayi, nkosi yam.
4:14 Sathi kum, Aba babini ngabeoli, abema ngakwiNkosi yehlabathi lonke.
5:1 Ndabuya ndawaphakamisa amehlo am, ndakhangela, nantso incwadi esongwayo, iphaphazela.
5:2 Sathi kum, Ubona ntoni na? Ndathi, Ndibona incwadi esongwayo iphaphazela; ubude bayo buziikubhite ezimashumi mabini, nobubanzi bayo buziikubhite ezishumi-nye.
5:3 Sathi kum, Eso ke sisishwabulo esiphuma sihambe phezu kwelizwe lonke; ngokuba bonke abebayo baya kutshayelwa apha ngokokwayo; bonke abafungayo baya kutshayelwa ngaphaya ngokokwayo.
5:4 Ndisikhuphile, utsho uYehova wemikhosi; siya kungena endlwini yesela, nasendlwini yolifungayo ngobuxoki igama lam, silalise endlwini yakhe, siyigqibe nemithi yayo namatye ayo.
5:5 Saphuma isithunywa esibe sithetha nam, sathi kum, Khawuwaphakamise amehlo akho, ukhangele ukuba iyintoni na leyo iphumayo.
5:6 Ndathi ke, Yintoni na? Sathi, Yiefa leya iphumayo. Sathi, Yimbonakalo yabo leya ezweni lonke.
5:7 Nanko, kuphakama isiciko selothe, kuhleli umfazi phakathi kwe-efa.
5:8 Sathi, NguNgendawo lowo; samphosa phakathi kwe-efa, saliphosa ilitye lelothe emlonyeni wayo.
5:9 Ndawaphakamisa ke amehlo am, ndakhangela, nanko kuphuma abafazi ababini, umoya usemaphikweni abo; amaphiko abo abenjengamaphiko engwamza, bayithwala iefa phakathi komhlaba nezulu.
5:10 Ndathi kwisithunywa esibe sithetha nam, Bayisa phi na iefa abaya?
5:11 Sathi kum, Baya kumakhela indlu ezweni leShinare; ithi yakugqitywa, bambeke khona esizeni sakhe.
6:1 Ndabuya ndawaphakamisa amehlo am, ndakhangela, nanzo iinqwelo zokulwa zine, ziphuma phakathi kweentaba zombini; iintaba ke iziintaba zobhedu.
6:2 Enqwelweni yokuqala ibingamahashe abomvu; enqwelweni yesibini ibingamahashe amnyama;
6:3 enqwelweni yesithathu ibingamahashe amhlophe; enqwelweni yesine ibingamahashe aziingwevu ezibomvu.
6:4 Ndaphendula ndathi kwisithunywa esibe sithetha nam, Ziyintoni na ezi zinto, nkosi yam?
6:5 Saphendula ke isithunywa, sathi kum, Le yimimoya emine esezulwini, ephuma yakuba ibizimisile ngakwiNkosi yehlabathi lonke.
6:6 Le inamahashe amnyama iphuma isiya ezweni langasentla; amhlophe aphume elandela wona; aziingwevu ezibomvu aphume esiya ezweni langasezantsi;
6:7 abomvu aphuma, efuna ukulihambahamba ihlabathi. Sathi, Hambani, nilihambahambe ihlabathi. Alihambahamba ke ihlabathi.
6:8 Sadanduluka kum, sathetha kum, sathi, Yabona, la aphuma aya ezweni langasentla, awuzolise umoya wam ezweni langasentla.
6:9 Kwafika ilizwi likaYehova kum, lisithi,
6:10 Thabatha kwabasekuthinjweni, abaze khona bevela eBhabheli, kooHeledayi, nakooTobhiya, nakooYedaya, uye wena ngaloo mini endlwini kaYosiya unyana kaZefaniya;
6:11 uthabathe isilivere negolide, wenze izithsaba, ubeke entloko kuYoshuwa unyana kaYotsadaki, umbingeleli omkhulu.
6:12 Uze uthethe kuye uthi, Utsho uYehova wemikhosi ukuthi, Nantso indoda enguHlumelo, igama layo; iya kuhluma endaweni yayo, iyakhe itempile kaYehova.
6:13 Iya kuyakha ke yona itempile kaYehova, ithweswe uzuko, ihlale ilawule etroneni yayo, ibe ngumbingeleli etroneni yayo, icebo loxolo libe phakathi kwabo bobabini.
6:14 Izithsaba zoba kooHelem, nakooTobhiya, nakooYedaya, zibe sisikhumbuzo sobubele bonyana kaZefaniya, etempileni kaYehova.
6:15 Baya kuza abakude bakhe etempileni kaYehova; nazi ukuba uYehova wemikhosi undithumele kuni; kuya kwenzeka ke, ukuba nithe naliphulaphula ngenyameko ilizwi likaYehova uThixo wenu.
7:1 Kwathi ngomnyaka wesine kaDariyo ukumkani, kwafika ilizwi likaYehova kuZekariya ngosuku lwesine lwenyanga yesithoba, enguKisilevu.
7:2 IBheteli ke yathuma ooSharetsere noRegem-meleki nabantu bakhe, ukuba bambongoze uYehova,
7:3 bathethe kubabingeleli ababesendlwini kaYehova wemikhosi, nakubaprofeti, bathi, Ndilile na, ndizile na ngenyanga yesihlanu, njengoko ndisendenze ngako le minyaka ingaka?
7:4 Kwafika ilizwi likaYehova wemikhosi kum, lisithi,
7:5 Thetha kubantu bonke belizwe eli, nakubabingeleli, uthi, Oko benizila ukudla, nilila, ngenyanga yesihlanu nangeyesixhenxe, iminyaka ke engamashumi asixhenxe, ukuzila oko benizilela mna na?
7:6 Xa benisidla naxa benisela, bekungadli nina na, bekungaseli nina na?
7:7 Beningafanele kuwenza yini na amazwi, abewamemeza uYehova ngabaprofeti bamandulo, oko ibimiwe ichulumachile iYerusalem, kwanemizi yayo engeenxa zonke kuyo, naoko belimiwe elasezantsi nelasesithabazi?
7:8 Kwafika ilizwi likaYehova kuZekariya, lisithi,
7:9 Utshilo uYehova wemikhosi ukuthi, Gwebani ngesigwebo senyaniso, nenze inceba nemfesane elowo kumzalwana wakhe.
7:10 Musani ukubacudisa abahlolokazi, neenkedama, nabasemzini, namahlwempu; musani ukucinga bubi entliziyweni yenu ngendoda engumzalwana wenu.
7:11 Abavumanga ke ukubaza indlebe; balirhola igxalaba elinjubaqa, bazithi nkqi iindlebe zabo, abeva.
7:12 Intliziyo yabo bayenza idayiman, ukuba bangawuvi umyalelo namazwi, abewathumela uYehova wemikhosi ngomoya wakhe, ngabaprofeti bamandulo; kwabakho ke uburhalarhume obukhulu obuvela kuYehova wemikhosi.
7:13 Kuya kuthi ke, njengoko ebememeza bengeva, benjenjalo ukumemeza, utsho uYehova wemikhosi, ndingevi.
7:14 Ndiya kubachithachithela ezintlangeni zonke ababengazazi; kube senkangala elizweni emva kwabo, kungacandi mntu, kungabuyi mntu; balenze ke ilizwe elinqwenelekayo kube senkangala kulo.
8:1 Kwafika ilizwi likaYehova wemikhosi, lisithi,
8:2 Utsho uYehova wemikhosi ukuthi, Ndinekhwele, ikhwele elikhulu, ngeZiyon; ndinekhwele, ndinobushushu obukhulu ngayo.
8:3 Utsho uYehova ukuthi, Ndiyibuyele iZiyon; ndiya kuhlala ke phakathi kweYerusalem, kuthiwe iYerusalem ngumzi wenyaniso; nentaba kaYehova wemikhosi kuthiwe yintaba engcwele.
8:4 Utsho uYehova wemikhosi ukuthi, Kusaya kuhlala amadoda amakhulu neentokazi ezinkulu ezitratweni zaseYerusalem, elowo ephethe umsimelelo wakhe ngesandla, ngenxa yobudala babo;
8:5 zizale izitrato zomzi ngamakhwenkwe namantombazana, edlala ezitratweni zawo.
8:6 Utsho uYehova wemikhosi ukuthi, Ukuba kuyinto engummangaliso emehlweni amasalela aba bantu ngaloo mihla, kuya kuba yinto engummangaliso yini na nasemehlweni am? utsho uYehova wemikhosi.
8:7 Utsho uYehova wemikhosi ukuthi, Yabonani, ndiya kubasindisa abantu bam elizweni lokuphuma kwelanga, naselizweni lokutshona kwalo.
8:8 Ndobazisa, bahlale phakathi kweYerusalem, babe ngabantu bam, ndibe nguThixo wabo, ngenyaniso nangobulungisa.
8:9 Utsho uYehova wemikhosi ukuthi, Izandla zenu mazomelele, nina bawevayo la mazwi ngale mihla, ephuma emlonyeni wabaprofeti, ababekho mhlenikweni yasekwayo indlu kaYehova wemikosi, itempile, ukuze yakhiwe.
8:10 Ngokuba phambi kwaloo mihla bekungekho mvuzo wabantu, nomvuzo weenkomo ubungekho; nophumayo nongenayo ebengenaluxolo, ngenxa yombandezeli. Ndabenza bonke ukuba umntu achasane nommelwane wakhe.
8:11 Ngoku ke andiyi kuba njengokwemihla yamandulo kumasalela aba bantu; utsho uYehova wemikhosi.
8:12 Kobakho imbewu yoxolo; umdiliya wonika isiqhamo sawo, nelizwe linike indyebo yalo, nezulu linike umbethe walo; zonke ezo zinto ndizidlise ilifa amasalela abantu.
8:13 Kothi, njengoko benilutshabhiso ezintlangeni, ndlu kaYuda, nani ndlu kaSirayeli, ndenjenjalo ukunisindisa, nibe yintsikelelo; musani ukoyika, mazomelele izandla zenu.
8:14 Ngokuba utsho uYehova wemikhosi ukuthi, Njengoko ndankqangiyelayo ukwenza ububi kuni, oko ooyihlo bandenza ndaba noburhalarhume, utsho uYehova wemikhosi, andazohlwaya ke:
8:15 ngokunjalo ndibuye ndankqangiyela ngale mihla ukwenza okulungileyo kwiYerusalem, nakwindlu kaYuda; musani ukoyika.
8:16 Nanzi iindawo enothi nizenze zona: Thethani inyaniso elowo kummelwane wakhe; gwebani ngenyaniso nangesigwebo soxolo emasangweni enu.
8:17 Musani ukucinga okubi, elowo ngommelwane wakhe entliziyweni yakhe; ningathandi ukufunga ngobuxoki; ngokuba konke oko; koko ndikuthiyileyo; utsho uYehova.
8:18 Ezinye iintlanga ziya kumfuna uYehova Kwafika ilizwi likaYehova wemikhosi kum, lisithi,
8:19 Utsho uYehova wemikhosi ukuthi, Uzilo lweyesine inyanga, nozilo lweyesihlanu, nozilo lweyesixhenxe, nozilo lweyeshumi, luya kuba yimihlali, nemivuyo, namaxesha emisiweyo okuchwayitha, kwindlu kaYuda; ke thandani inyaniso noxolo.
8:20 Utsho uYehova wemikhosi ukuthi, Kusaya kuza izizwe, nabemi bemizi emininzi.
8:21 Baya kuhamba abemi bomnye baye komnye, bathi, Masihambe siye kumbongoza uYehova, simquqele uYehova wemikhosi; bathi abo, Siya kuhamba nathi.
8:22 Izizwe ezininzi neentlanga ezinamandla ziya kuza kumquqela uYehova wemikhosi eYerusalem, zimbongoze uYehova.
8:23 Utsho uYehova wemikhosi ukuthi, Ngezo mini aya kuthi abambe amadoda alishumi asezilwimini zonke zeentlanga, abambe esondweni lengubo yendoda engumYuda, athi, Siya kuhamba nani, ngokuba sivile ukuba uThixo unani.
9:1 Isihlabo selizwi likaYehova esisingisele elizweni laseHadraki; yiDamasko indawo yokuphumla kwaso; ngokuba uYehova usingise iliso ebantwini, nasezizweni zonke zakwaSirayeli;
9:2 kwaneHamati ehlangene nayo ngomda; iTire neTsidon, nakuba zilumkile kakhulu.
9:3 ITire yazakhela inqaba, yafumba isilivere njengothuli, negolide njengodaka lwezitrato.
9:4 Yabona, iNkosi iya kuyihlutha, ibubethe ubuhandiba bayo elwandle, yona itshiswe ngumlilo.
9:5 IAshkelon iya kukubona, yoyike; neGaza iya kukubona, ithuthumele kakhulu; kwane-Ekron, kuba inqolonci yayo iya kudaniswa, adake ukumkani, angabikho eGaza, neAshkelon ingemiwa.
9:6 Kuya kuhlala imigqakhwe eAshdode, ndinqumle iqhayiya lamaFilisti.
9:7 Ndolisusa igazi lemibingelelo yawo emlonyeni wawo, nezinto zawo ezinezothe emazinyweni awo; kwanawo aya kusalela uThixo wethu, abe njengenkosana kwaYuda, ne-Ekron ibe njengomYebhusi.
9:8 Ndoyinqabisa indlu yam kumkhosi, kodlulayo nakobuyayo, kungabi sacanda mkhandanisi kubo; ngokuba ngoku ndibonile ngamehlo am.
9:9 Gcoba kunene, ntombi inguZiyon; duma, ntombi inguYerusalem; yabona, uKumkani wakho uza kuwe, elilungisa, enosindiso, enentobeko, ekhwele e-esileni, exhamxweni, etholeni lemazi ye-esile.
9:10 Ndozinqumla iinqwelo zokulwa kwaEfrayim namahashe eYerusalem, sinqunyulwe isaphetha sokulwa; athethe uxolo kwiintlanga; ulawulo lwakhe luthabathele elwandle luse elwandle, luthabathele kuwo uMlambo luse eziphelweni zehlabathi.
9:11 Nawe, ngenxa yegazi lomnqophiso wakho, ndiyabandulula ababanjiweyo bakho, baphume emhadini ongenamanzi.
9:12 Buyelani enqabeni, babanjwandini banethemba; nanamhla ndiyaxela, ndithi, Ndiya kukubuyisela ngokuphindiweyo.
9:13 Ngokuba ndimgobile uYuda, isaphetha sam; ndimfakile uEfrayim, utolo lwam; ndiya kubaxhokonxa oonyana bakho, Ziyon, koonyana bakho, Yavan, ndikwenze ube njengekrele legorha.
9:14 UYehova uya kubonakala phezu kwabo, luphume njengombane utolo lwakhe; iNkosi uYehova iya kuvuthela isigodlo, ihambe ngemimoya evuthuzayo yasezantsi.
9:15 UYehova wemikhosi uya kubakhusela ngaphezulu, badle, banyathele amatye okusawula, basele, baxokozele ngokwasewayinini; bazale ngokweengqayi, ngokweembombo zesibingelelo.
9:16 Wobasindisa abantu bakhe uYehova uThixo wabo ngaloo mini, njengomhlambi ngokuba bengamatye esithsaba, abengezela emhlabeni wakhe.
9:17 Kuba kungakanani na ukulunga kwabo, bungakanani na ubuhle babo! Ingqolowa iya konwabisa umlisela, iwayini entsha iwonwabise umthinjana.
10:1 Celani imvula kuYehova ngexesha lemvula evuthisayo. UYehova wenza imibane, abanike imvula eziziphango, elowo amnike umfuno wasendle.
10:2 Ngokuba imilonde-khaya ithethe into ebubutshinga, nabavumisi babone ubuxoki, balawula amaphupha enkohlakalo, bathuthuzela kwangamampunge; ngenxa yoko bakhokile njengomhlambi, bacinezeleka, kuba kungekho malusi.
10:3 Umsindo wam uvuthela abalusi; ndozivelela ngawo iinkunzi ezikhokelayo; kuba uYehova wemikhosi uyawuvelela umhlambi wakhe, indlu kaYuda, abenze babe njengogcadalala lwakhe lwehashe emfazweni.
10:4 Kuya kuphuma kuye ilitye lembombo; kuya kuphuma kuye ibhaxa; kuya kuvela kuye isaphetha sokulwa; kuya kuvela kuye bonke abakhandanisi ngakunye.
10:5 Baya kuba njengamagorha, enyathelela iintshaba zawo eludakeni lwezitrato, kusiliwa; balwe, ngokuba uYehova enabo; badane abakhweli bamahashe.
10:6 Ndiya kuyomeleza indlu kaYuda, ndiyisindise indlu kaYosefu, ndibahlalise; kuba ndisikwa yimfesane ngenxa yabo; boba ngangabo ndingabahlambanga, ngokuba ndinguYehova uThixo wabo ndobaphendula.
10:7 Woba njengegorha uEfrayim, ivuye intliziyo yabo ngokwasewayinini; oonyana babo babone, bavuye; iya kugcoba intliziyo yabo kuYehova.
10:8 Ndiya kubenzela ikhwelo, ndibabuthe; ngokuba ndibakhulule ngokubahlawulela; baya kwanda, njengoko babesanda ngako.
10:9 Ndobahlwayela ezizweni, bandikhumbule emazweni akude, baphile noonyana babo, babuye.
10:10 Ndobabuyisa ezweni laseYiputa, ndibabuthe eAsiriya, ndibazise ezweni laseGiliyadi nelaseLebhanon, kungafumaneki ndawo ibalingeneyo.
10:11 UYehova uya kucanda kulwandle lwembandezelo, abethe emazeni olwandle, zitshe zonke iziziba zoMnayile; lithotywe iqhayiya laseAsiriya, imke intonga yaseYiputa.
10:12 Ndobomeleza ngoYehova, bahambahambe egameni lakhe; utsho uYehova.
11:1 Vula amasango akho, Lebhanon, uyitshise ngomlilo imisedare yakho.
11:2 Bhomboloza, msipres, ngokuba kuwe umsedare, ngenxa yokuba iingangamsha zibhuqiwe. Bhombolozani, mioki yaseBhashan, ngokuba lihlahliwe ihlathi elinwabileyo.
11:3 Yivani ukubhomboloza kwabalusi, ngokuba bubhuqiwe ubungangamsha babo! Yivani ukubharhula kweengonyama ezintsha, ngokuba libhuqiwe iqhayiya laseYordan!
11:4 Watsho uYehova uThixo wam, ukuthi, Yalusa umhlambi wezixhelwayo;
11:5 obathengi bawo bawubulalayo, bathi abanatyala; nabathengisa ngawo bathi, Makabongwe uYehova, ndinobutyebi; nabalusi bawo abawucongi.
11:6 Ngokuba andiyi kubuya ndibaconge abemi behlabathi; utsho uYehova. Yabona, abantu ndibanikela, elowo esandleni sommelwane wakhe, nasesandleni sokumkani wakhe, baliqobe ilizwe, ndingabahlanguli esandleni sabo.
11:7 Ndawalusa ke umhlambi wezixhelwayo, kunye nezinqinileyo zomhlambi. Ndathabatha iintonga zambini, enye ndathi nguMnandi, enye ndathi nguZintya; ndawalusa ke umhlambi.
11:8 Ndabetha bathishwaka abalusi abathathu nganyanga-nye; ndazekaneka ngabo, ndanezothe kubo.
11:9 Ndathi, Andiyi kunalusa; efayo mayife; nethi shwaka mayithi shwaka, neziseleyo mazidlane inyama.
11:10 Ndathabatha intonga yam, uMnandi, ndayaphula, ukuze ndiwaphule umnqophiso wam endanqophisana ngawo nezizwe zonke.
11:11 Waphulwa ke ngaloo mini; zazi ngokunjalo ezinqinileyo zomhlambi, ebe zindiphulaphule, ukuba lilizwi likaYehova eli.
11:12 Ndathi kuwo, Ukuba kulungile emehlweni enu, etheni umvuzo wam; ukuba akulungile, yekani. Bandilinganisela ke umvuzo wam, amashumi amathathu esilivere.
11:13 Wathi uYehova kum, Yiphose kumbumbi, ixabiso elingengangani, abandimisela lona. Ndawathabatha ke amashumi amathathu esilivere, ndawaphosa kumbumbi endlwini kaYehova.
11:14 Ndayaphula intonga yam yesibini, uZintya, ukuze ndibutshitshise ubuzalwana phakathi koYuda noSirayeli.
11:15 Wathi uYehova kum, Phinda uthabathe impahla yomalusi osisimathane.
11:16 Ngokuba, yabona, ndivelisa umalusi elizweni apha, ongayi kuzivelela eziza kuthi shwaka; akayi kuzifuna ezilusali; akayi kuziphilisa ezaphukileyo; akayi kuzondla ezimiyo; inyama yezityebileyo uya kuyidla, awalimaze amanqina azo.
11:17 Yeha, umalusi ongento, owulahlayo umhlambi! Ikrele malibe phezu kwengalo yakhe, neliso lakhe lasekunene! Ingalo yakhe iya koma kanye, neliso lakhe lasekunene licime okukanye.
12:1 Isihlabo selizwe likaYehova, esisingisele kuSirayeli. Utsho uYehova, umaneki wezulu, umseki wehlabathi, umenzi womoya womntu phakathi kwakhe, ukuthi,
12:2 Yabona, iYerusalem ndiyenza ibe yindebe enombilini, yokuhexisa zonke izizwe ngeenxa zonke, imfikele noYuda ekungqingweni kweYerusalem.
12:3 Kothi ngaloo mini, ndiyenze iYerusalem ibe lilitye elingumthwalo ezizweni zonke; bonke abalifunqulayo baya kuzisikisa, bazilimazise, ziyihlanganyele zonke iintlanga zehlabathi.
12:4 Ngaloo mini, utsho uYehova, ndiya kuwabetha othuke amahashe onke, ndibabethe babe nomgada abakhweli bawo, ndiwavule amehlo am phezu kwendlu kaYuda, onke amahashe ezizwe ndiwabethe abe ziimfama.
12:5 Zothi iinkosana zakwaYuda ezintliziyweni zazo, Bangamandla am abemi baseYerusalem, ngoYehova wemikhosi, uThixo wabo.
12:6 Ngaloo mini ndiya kuzenza iinkosana zakwaYuda zibe njengokhamba lomlilo ezinkunini, nanjengezikhuni ezitshangaziswayo ezithungwini, zizitshise ngasekunene nangasekhohlo izizwe zonke ngeenxa zonke; iYerusalem ibuye imiwe esikhundleni sayo eYerusalem.
12:7 UYehova uya kusindisa iintente zakwaYuda kuqala, ukuze isihombo sendlu kaDavide, nesihombo sabemi baseYerusalem, singazikhulisi ngaphezu koYuda.
12:8 Ngaloo mini uYehova uya kubakhusela ubemi baseYerusalem; athi okhubekayo phakathi kwabo abe njengoDavide ngaloo mini; indlu kaDavide ibe njengoThixo, njengesithunywa sikaYehova phambi kwabo.
12:9 Kothi ngaloo mini, ndifune ukuzitshabalalisa zonke iintlanga eziyingenelayo iYerusalem.
12:10 Ndothululela phezu kwendlu kaDavide, naphezu kwabemi baseYerusalem, uMoya wokubabala nowokutarhuzisa, babheke kum mna bamhlabileyo amahlanza; bammbambazelele njengokumbambazelelwa kozelwe wamnye, babe krakra ngenxa yakhe, njengokrakra ngenxa yamazibulo akhe.
12:11 Ngaloo mini siya kuba sikhulu isililo eYerusalem, sibe njengesililo saseHadade-rimon esihlanjeni seMegido.
12:12 Liya kulila ilizwe, imizalwane ngemizalwane iyodwa; umzalwane wendlu kaDavide uwodwa, abafazi babo bebodwa; umzalwane wendlu kaNatan uwodwa, abafazi babo bebodwa;
12:13 umzalwane wendlu kaLevi uwodwa, abafazi babo bebodwa; umzalwane wamaShimehi uwodwa, abafazi bawo bebodwa;
12:14 yonke imizalwane eseleyo, imizalwane ngemizalwane iyodwa, nabafazi babo bebodwa.
13:1 Ngaloo mini kuya kubakho ithende elivulelwe indlu kaDavide nabemi baseYerusalem, ngenxa yesono nangenxa yokungcola.
13:2 Kothi ngaloo mini, utsho uYehova wemikhosi, ndiwanqumle amagama ezithixo elizweni, zingabi sakhunjulwa; nabaprofeti nomoya wobunqambi ndibagqithise, bangabikho ezweni apha.
13:3 Kothi xa athe wabuya waprofeta ubani, bathi kuye uyise nonina abamzalayo. Akuyi kuphila, kuba uthethe ubuxoki egameni likaYehova. Uyise nonina abamzalayo bomhlaba amahlanza ngenxa yokuprofeta kwakhe.
13:4 Kothi ngaloo mini, badane abaprofeti, elowo ngumbono wakhe, ekuprofeteni kwakhe, bangambathi ngubo ixhonti yokuze bakhohlise.
13:5 Wothi, Andimprofeti, ndingumntu olima umhlaba; kuba wandithenga umntu ndisemncinane.
13:6 Kothiwa kuye, Ayini na la manxeba asezandleni zakho? athi, Ngandangxwelerhwa ngawo endlwini yabazizihlobo zam.
13:7 Krele, vuka usukele phezulu kumalusi wam, kumfo ongummelwane, utsho uYehova wemikhosi; betha kumalusi, umhlambi ube lusali; ndisibuyisele isandla sam phezu kwezincinane.
13:8 Kothi ezweni lonke, utsho uYehova, izahlulo ezibini kulo zinqanyulwe zife, esesithathu sihlale kulo.
13:9 Ndosizisa emlilweni esesithathu, ndibanyibilikise njengokunyibilikiswa kwesilivere, ndibacikide njengokucikidwa kwegolide. Bona baya kunqula igama lam, ndibaphendule mna; ndiya kuthi, Ngabantu bam bona; bathi bona, Yehova, unguThixo wethu.
14:1 Yabonani, kuza imini eyekaYehova, kwabiwe amaxhoba akho esazulwini sakho.
14:2 Ndozihlanganisela eYerusalem zonke iintlanga ukuba zilwe; umzi uthinjwe, ziphangwe izindlu, badlwengulwe abafazi; siphume isiqingatha somzi sithinjwe; ke amasalela abantu anganqunyulwa wona kuwo umzi.
14:3 Uya kuphuma ke uYehova, alwe nezo ntlanga, njengemini yokulwa kwakhe, ngemini yomdibaniso.
14:4 Ziya kuma iinyawo zakhe ngaloo mini phezu kweNtaba yemiNquma, ephambi kweYerusalem ngasempumalanga, icandeke iNtaba yemiNquma phakathi, ithabathele empumalanga ise entshonalanga, ibe sisihlambo esikhulu kakhulu; sisunduzeke isiqingatha sentaba sisinge entla, esinye isiqingatha sayo sisinge ezantsi.
14:5 Nosabela esihlanjeni seentaba zam, kuba isihlambo seentaba ezo siya kufika naseAtsele; nisabe njengoko nasabayo ngenxa yenyikima emihleni kaUziya ukumkani wakwaYuda, eze uYehova uThixo wam, eneengcwele zakhe zonke.
14:6 Kothi ngaloo mini kungabi mhlophe, iinkwenkwezi ezinendili zibe luzizi.
14:7 Kuya kuba yimini eyodwa; yona iya kwazeka kuYehova; ayimini, ayibusuku; kuthi ngexa langokuhlwa kube mhlophe.
14:8 Kothi ke ngaloo mini, kuphume eYerusalem amanzi aphilileyo: esinye isiqingatha sawo siye kulwandle lwasempumalanga, esinye isiqingatha sawo siye kulwandle lwasentshonalanga; kube njalo ehlotyeni nasebusika.
14:9 UYehova woba ngukumkani phezu kwehlabathi lonke; ngaloo mini iya kuba nguYehova yedwa, negama lakhe lodwa.
14:10 Ilizwe lonke liya kujika libe njengeArabha, lithabathele eGebha lise eRimon, ezantsi kweYerusalem; liphakame, lihlale esikhundleni salo, lithabathele esangweni lakwaBhenjamin, lise endaweni yesango lokuqala, lise esangweni lembombo; lithabathele enqabeni ende yakwaHananeli, lise ezixovulelweni zokumkani.
14:11 Bohlala kulo, kungabi sabakho kusingela phantsi; ihlale iYerusalem ikholosile.
14:12 Siso esi isibetho aya kuzibetha ngaso uYehova zonke izizwe eziyiphumele umkhosi iYerusalem: uya kuyingcungcuthekisa inyama yomntu, emi ngeenyawo zakhe, aphelele amehlo akhe emakrolomeni awo, luphelele ulwimi wakhe emlonyeni wakhe.
14:13 Kothi ngaloo mini, sibe sikhulu isaqunge phakathi kwazo, siphuma kuYehova; babambe elowo isandla sommelwane wakhe, isandla sakhe siphakamele isandla sommelwane wakhe.
14:14 Naye uYuda uya kulwa nazo eYerusalem; buhlanganiswe ubutyebi beentlanga zonke ezingeenxa zonke, igolide, nesilivere, neengubo, into eninzi kakhulu.
14:15 Soba njalo isibetho kumahashe, nakoondlebende, nakwiinkamela, nakunaesile, nakwiinkomo zonke eziya kuba seminqubeni leyo, sibe njengeso sibetho.
14:16 Othi onke amaqongqolo eentlanga zonke ezibe ziyingenele iYerusalem, enyuke iminyaka ngeminyaka, aye kumnqula uKumkani, uYehova wemikhosi, enze umthendeleko weminquba.
14:17 Kothi emizalwaneni yehlabathi, osukuba engenyuki aye kumnqula eYerusalem uKumkani, uYehova wemikhosi, anganelwa mvula.
14:18 Uya kuthi umzalwane wamaYiputa ongathanga unyuke uze, anganelwa mvula; yoba sisibetho, aya kubetha ngaso uYehova zonke iintlanga ezingenyukiyo ziye kwenza umthendeleko weminquba.
14:19 Siya kuba seso isohlwayo sesono seYiputa, nesohlwayo sesono seentlanga zonke ezingenyukiyo ziye kwenza umthendeleko weminquba.
14:20 Ngaloo mini kuya kubhalwa emankentezeni amahashe, kuthiwe, bubungcwele kuYehova; neembiza endlwini kaYehova zoba njengezitya zokutshiza eziphambi kwesibingelelo.
14:21 Zothi zonke iimbiza eYerusalem nakwaYuda zibe ngcwele kuYehova wemikhosi; beze bonke ababingelelayo, bathabathe kuzo, baphekele kuzo; ngaloo mini kungabi sabakho mKanan endlwini kaYehova wemikhosi.


text:
South African Voices: Created in Olden Times (2006)
NONGENILE MASITHATHU ZENANI: AUTOBIOGRAPHY, VERSION TWO
In this version of Masithathu Zenani's autobiography, she again provides considerable detail regarding her marriage. "The black head coverings were removed and placed on the ground. We kept our heads low; we bowed reverentially toward the people that day. Yes, I bowed my head, being a young woman who was perfect in her home. My sister too was fine; she had a good complexion, even better than mine. So we were on our knees, facing the men, and the men burst out and said, 'Yho yho yho yho yho!' There was even a man who went further, who said, 'My daughter-in-law, we loved her even before we saw her!'"
Ke...yena ke uMasithathu ngenqubo[990] yakhe...ekuboneni apho imvela yakhe uthe ke mhla aya kwendiswa emzini wakhe...behamba ke beluduli olo...iintombi zimbini...enye intombi yayingudadewabo omalekelayo...yayinguye udadewabo lowo umalekelayo kunye nayo enye intombi yelali...amankazana emabini amadoda emabini ilikhehle kunye nenye indoda esentsha noko...iyinkazana endala kunye nenye inkazana esentsha nok' esebhetelana...kuthe ke ekuhambeni apho nxana kwakuphunywa emlanjeni owawuligama li--- kuthiwa kuseQwaninga kuloo mlambo...kuhanjwa ngeyo[991] indlela eyayiyiyo[992] indlela yinqwelo...kuhanjiwe ke ngabantu abo basemzini belolo ndwendwe luya kwendisa e--- kuNkanga apho kwakusiyiwa khona engqaqini isibonda uMabala...apho ke kuthe nxa kuqatyelwa nje ngandlela...okokuba iindlela ezi ziye zithi nxa zifumana idrayi[993] ngedrayi kubekho indlela enqumlayo engeyindlela yeenyawo...kwahanjwa ngeyeenyawo ukusukwa kundlela yenqwelo...kusingiselwe ukuya kuwelwa entlanjaneni noko yona iyintlambo nje ingenamanzi...nxa behamba ke babeqhu---qhuba inkomo ekuthiwa igama layo yimpothulo ngesiko lesiXhosa...into leyo ekuthiwa iqhutywa yintombi xa iya kwenda emzini...ukuze kulo mzi ithi yakufika ibe yinkomo eza kuxhelwa ekuseni kuba kufike uduli ngephezolo...ithe ke inkomo leyo loo nkabi babeyiqhuba[994] ilubhelu igama layo inguSelani...yaze yanokubaleka kuba iyiyo inkomo eqhutywa phambili ize usapho loduli lona lube ngemva...ngoko ke iqhutywa yona yile ndoda ke yesibini apha eludulini yaqalisa inkomo enguSelani...yaqhabalaka yabudlokova[995] yaze yathi ukuba ixesha eli kwakuxa kuratyelayo...yaduka ngenxa yokwena kwelizwe elo kuba ilizwe lona linemithi...linamatyholo linengca ende...lineendonga ngeendonga ezenza ukuthi into nxa kuratyeleyo ibe nokusitha-sithela yaqala ke indoda leyo iyisukela inkomo iyizisa endleleni ayabi nakubonana nayo yalahleka inkomo ijikile indoda yeza kuqela eli layo ihamba nalo...ithe yakufika yathi ahee! andiyiboni le nkomo...mhlayimbi le nkomo ijikile...ayiyazi le ndawo siya kuyo ibe ke inkomo le yinkabi endala le nto ke iyinkomo ayifuni ukuqhutywa yodwa...kungqinelwene ngaloo nto yiloo mfumba yabantu boduli besithi ewe iya kuthi ngale nto yokuba ihamba yodwa...ithi kanti ngoku ngokuphela kwamehlo kuba kumnyama ithi kant' ijikile...iyokuthi[996] kanti ke ngoku ibheke kwa sekhayeni emva...kumiwe ke luduli kusithiwa kuza kuthiwani ke...nxa ngonje ingekhoyo le nkomo...kuboniswene ngokokuba makuhanjwe kuba uduli alinakujika ndleleni kufuneka lona luhambile ukuze luthi lakufika kumzi eliya kuwo...kuhanjwe ekuseni ngoonozakuzaku abo boduli baphindele emakhayeni ukuya kukhangela okokuba le nkomo ayikho na...ukuze ke iphoswe lolu suku ibiza kuxhelwa ngalo ixhelwe ke ngoku kusuku lesibini...kuthe ke kwakuba kuboniswana ngolo hlobo kwahanjwa ke...indlela leyo...eya apho 'be kusiyiwa...kuthe kwakuba kuqatyelwe kunduli indulana yokuqala ekuthiwa igama layo nguNqangana...kwaye kukho ikwali[997] ebucala njengoko behamba isekhohlo kubo bafike baphumla apho kuthe kwakuba kuhleliwe apho kwatshaywa iinqawa nga batshayayo kuloo ndawo yaye ke 'se kuratyele kakhulu ke ngoku...kuhanjiwe ke ngexesha kwathiwa hayi masihambe kwahanjwa...inyusiwe ke indlela idraya inyuka kwalile nxa kumalunga nomzi ekuyiwa kuwo luduli olo...kwabonakala okokuba isiphambuka sokujika kuyiwe kulo mzi akukho isiqondayo...kodwa ke mna mtshakazi uyayo kulo mzi ndiyasazi kwakho umbuzo othi kunkazana endala ungasiyeka na wena ngenxa yokokuba kuya kwendiswa wena ungasixeleli indlela...sibe sinyubatya ebusuku kukhona wod'[998] ujike na ngaloo nto ndihleli tu ke mna ndiya kwendiswa andithethanga...kwahanjwa ke kodwa ke ndibona mna okuba ayiyondlela le kuhanjwa ngayo ngoku kuya kuqatyelwa evenkileni...ivenkile leyo yayiyiyo[999] ivenkile yakuNkanga ingaphezulu yona ivenkile leyo e--- kundawo esisibhene uthi nxa uqabele noko uncwase ngathi uyehla nxa uya apho evenkileni...igama lomlungu wevenkile ngezo mini kulo minyaka yokokwenda kwam kude ke kudala yayinguBen ngoko umlungu waloo venkile kuthiwa igama lakhe nguBen Blaudin...ngoko ke yathi yonke le mfumba ndayibona kuba isingisela evenkileni kwaye kwakukho ngoko umzi owawuphezu kwevenkile ngaphandle entla kwayo...lo mzi igama lawo kwakukwaGomomo[1000] emaQwambini...ngonje bathi ke aba bantu nxa bakudrayi uba beza kuqabela kuNkanga beme bathi hayi noko ngathi lo mzi awukho ngapha...bathi abanye asinguwo nalo usentla kwevenkile...kuvele omnye wathi hayi ingathi lo mzi ulapha ngaphantsi...kuba lo mzi mkhulu waye ungumzi oneenqwelo ufuyile ngazo[1001] mini yayingumzi owawumkhulu[1002] ...kuvele omnye wathi nganijike[1003] noko nganikhe niqabele...kuqatyelwe endleleni yenqwelo ongathi xa uyibona ngala maxesha sithetha ngawo kuba ngoku 'se ilo lunye uhlobo...kanti ngoko yayingenjalo...ngoku inomhlaba ombiweyo ofumbileyo yenziwa ubukwali ngala maxesha ke la wangoku 'se eneetektar'[1004] ...zazingekho ke ezo 'nto ngezo mini zokokwam ukwenda kwakungekabikho nto injalo kwakusathiwa nxa kwenziwa indlela eza kuhamba imoto...kuqeshwe amadoda embe indlela ngeepeki[1005] esenza ingoma athabathe kunye ukuphakamisa iingalo esithi imigcobo yokuvuma ingoma eswabulukileyo bangazixhesh' besithi
wayilenga ndingayilenga[1006]
le ngalo yam nka!
loo nto ke iipeki zihambe ngolo hlobo 'ba[1007] besenje[1008] njalo...ngoko ke kungekabikho yonke le nyakanyaka ibonakala phambi koba sibona ke xa kungoku...ngoko yayizimotwana ezingenje ngezi sizibonayo sisithi ukuyibiza loo nto wakuyibona ngebhaqo sithi yimotokali[1009] ...kuba into eyayise ixhaphake ngelo xesha yayiyikali[1010] ibotshw' amahashi[1011] amabini...sithe ke nxa sihleli ke ngakulo mhlaba ukhoyo ngoku wawungekho ngoko...uyingca kuloo ndawo...kwakho umlilo okhanyayo waye lo mlilo ukhanya ku--- kudana kuthi kusuke ke kwathiwa kulo mfana ungunozakuzaku...makaye kulaa mzi ukhanyayo akhe abize umnyatheli[1012] khona umnyatheli ke ngumntu ngesiXhosa...akh' abuze kuye okokuba lo mzi siya kuwo undawoni na...uyile ke lowo uyindodana waya kulo mzi sahlala phantsi sonke ufikile apho wanqonqoza khona kwathiwa ke makangene wathi yena vela ndingumhambi ndifuna ukubuza...kuvele umfana apho emnyango ogama linguNgodwana...wathi kuye u--- ungumntu ovela phi na...uthe yena unozakuzaku lo ndingmuntu ovela kude ke kodwa apha ndifuna umzi endihambela kuwo...watsho wathi lo mfana uphi lo mzi...wathi lo ukuphendula ukweli lizwe lakuNkanga emaNtlaneni...wathi lo mfana oo ngaba ke nilolu ndwendwe silulindileyo...ke nangu lo mzi ngapheshey' apha...njengoko ke 'se kusebusuku obutsha kodwa uratya olukhulu...la maxesha kutyiwayo nga bakhawulezisa ukutya...awubonakali[1013] kuba inyanga itshonile...wathi ukufitshane noko nangoku ndingathi nxa ndinokuthetha ngamandla...bangeva kodwa kwakuba kude ke kuwe wen' ulundwendwe baphi na ke abanye ohamba nabo...uthe umfana hayi bakhona endihamba nabo naba ngaphezulu phaya endithe ma'khe bahlale ndibuze...watsho ke wathi masiye kubo ndinikhaphe...uhambile ke lo mfana encokola nonozakuzaku lowo waseludulini...esithi nilundwendwe lakowethu kulo mzi niya kuwo kukwakowethu ngumzi mnye lowo...e--- lo mtshakazi nimsayo uya kumkhuluwa wam...mna ndingumninawa wakhe...singamaNtlane ke noko ndiza kunikhapha ndonifikisa[1014] ...ufikile ke sihleli njalo unozakuzaku ehamba nalo mntu saye sisiva nangoku bezayo ukuba bayancokola kuyolile loo nto ke ngesiXhosa kumandi...bayahleka...bafike ke wathi unozakuzaku oo phakamani ke nithwale...yaye ke ezi mpahla zithwelweyo oozimbiza oozibhekile oozitya oozintoni yonke into ngalo maxesha ke kokwam ukwenda kwakungekabikho bhokis'[1015] ...ekuthi kubekho ityesi[1016] yayisithi[1017] impahla yonke ifakwe koomagxa nasezi-emeleni enye isongelwe emakukhweni enye ithwalwe ngeeqhiya...kuhanjiwe ke kwahanjwa ke ngoku 'se kuhanjwa nalo mfana...kwaye kwakujikelwa indlela kuba yayibetha phantsi koNkanga kwajikelwa phantsi koNkanga lowo kwawelwa ntlanjana kwaphinda kwawelwa ntlanjana ubuntlanjana nanje bokwakheka komhlaba ingasiyo imilambo...ukungaphesheya akuxelwa phesheya kwamlambo kuthiwe pheshey' apha kuxelwa ukufothoka komhlab'...kuthe ukuba kwakuse kumnyama yanga loo nto kuza kwenzakalwa kwaqalisiwa ukuba njengoko sihamba ngathi thina sihamba emaweni ndaye mna ndambethe iblankethe[1018] entsha...ekuthe leya 'be ndiyambathiswe kwasekhaya...yiyo le ndisambethe yona nangoku...loo nto ke...sihambile ke apho sahamba sisithi ke nxa sikhwezayo kwala khona okokuba kube kufitshane kulo mzi ndisiwa kuwo kwaye kukho amatyholo amatyhol' omthi umthi oyimimbongisa kwaye kukho imisenge kwaye kukho amatyholo la matyholo ayixhagile indlela...athi la angentla amatyholo anemithi[1019] imipesika[1020] ...abathe nxa 'se sihleli ngoku yaba yiyo igadi[1021] yalo mzi wam yokuqala eyayingekabawo[1022] sihambile ke apho si--- 'se sithantaswa thina mantombazana kuba apha eludulini le nto ingumnt' oya kwenda nguyen' ugcinwayo ukuba angakhubeki ukuze awe abe nesiphako indawo eyenzakeleyo kugcinwe yena ikakhulu...'se kumane ke ngoku kusondelwa kum ndibanjwe uba ndingenzakali...sihambe kulo mzi sahla entla komzi...safika sahlala entla komzi apho kuphume izinja zakhonkotha zaye zikhonkotha lo mfana ub'esikhapha ungowasemaNtlaneni ethe yena sakuhlala wahamba wabheka endlini kuba kukwakowabo kanti phaya endlini uchaze okokuba ndiza nolaa ndwendwe...ngoko ke izinja zaye izinja zizizinja ezinintshi kulo mzi zikhonkotha le nto yale mfumba ihleli entla komzi kuphume apha endlini intombazana e'se yendile eyiyo inkazana ngegama lesiko lesiXhosa ukuba intombi nxa ikowayo noba isuka emzini wayo kuthiwa yinkazana yasekhay' apha...yesuka ke le nkazana iphuma endlini yeza yafika yabuza ukuba ningabanyatheli abavela phi na kuthiwe ukuthethwa kwathiwa kuvelwa phesheya koMbashe kuyiwa eNciba ke apha ukwenjenje oku noko kukutshonelwa lilanga ibe ke kwakhona sinaye umntana ongaphilanga...ke noko sicela indawo iqhakathisile inkazana kuba lo mthetho ulisiko kwenjiwa[1023] njalo xa kuthethwayo esaziwa nje umnyatheli lo...yathi ke kaloku ke ngumzi lo oniwuyila[1024] phi na[1025] ...lo nicela indawo kuwo...kwathiwa ukuphendulwa hayi noko asenzelanga naloo nto senzela nje ukuba kuleli xesha abe ke nempilo yakhe lo mntana ibuhlungu kuba uyaqhwalela ukuqhwalela ke kunzima ukuhamba emnyameni...yabe ke nakuloo mnyama angamawa la kudala uyasisinda kuba siyambeleka...watsho ke lowo uyinkazana wathi oo hayi ke ndisaya kuxela endlini utsho wemka...umke umzuzu...sihleli ke thina apho...mna ke ndigqumathele ngeblankethe...ingubo entsha...eqalisa ukwambathwa...saye ke sigqumathele nxa sisonke neentombi ezi zingabakhaphi...ngudadewethu enye yalekela mna e--- nayo zindixhagile usecalu kwam enye yenye ilali i--- eze ngokongeza nayo igqumathele sihleli njalo apho...kuthe kulo mzuzu yabonakala iphinda isiza laa nkazana...yafika yathi mm phakamani ke kuthiwa yiyani kulaa ndlu...sisukumile ke apho gubhu yonke loo mfumba kwayiwa ke kuloo ndlu sithe sakungena kule ndlu safika kundlu ekhutshwe impahla le ndlu isindiwe le ndlu isindwe ngobulongwe benkomo le ndlu kukho iinkuni ezibekwe egumbini ngasemnyango...ezinye zicandiwe ezinye azicandwanga kube nokuba kuphenjiwe kwayiyo le nkazana apha eziko ngoku ke sifike ke apho kwandlalwa ke...sahlala kwabotshelelwa umraji wenye indoda kumadoda asihamba nawo...kwenziwa iraladiya ngawo sahlala thina ngaphaya kwalo mraji...kuthe nxa kumzuzwana kancinane kwanqonqozwa kwathi kwakuba kunqonqoziwe kwathiwa kuziswa into etyiwayo yaye kuphakwe ukutya okugama lakho lingumngqusho ogalelwe iimbotyi...kubekwe ke ezo zitya kwaba ke kuyatyiwa ke apha endlini...ube ke igama lomfo lo ungunozakuzaku elithi ke sinomyalelo...esilahlekelwe yinto e'be siyiphethe ke loo nto sinesicelwana soba iya 'ba[1026] yiyo into eya kwenza unozakuzaku...unozakuzaku aphume ekuseni akh' emke akhe ayokufika ekhayeni ngokuqonda ukulahleka kwaloo nto noko 'be sihamba siyiphethe...loo nto ke itshoyo bathetha ngalaa nkomo ilahleke esibheneni sokuphambuka endleleni yenqwelo...ukuba kusukwa eQwaninga...ngoko ke kwakukho gama apho imizi eyayikho kweso sithuba yayinamagama wawo...enanamhlanje ke isekho eminye...ngoku kuthe nxa kuyiloo nto kwavunywa loo nto ke wahamba waya kuyichaza loo nto oyinkazana endlIni yaba ke yinto elindwe ngolo hlobo kodwa nabant' aba basemzini...benayo ingqondo yokokuba le nt' inalo myalelo 'fan' ukuba yimpothulo...le nt' ibalahlekeleyo...ide bazoyiyaleza nje 'fan' ukuba bacinga ukuba kaloku lijongiwe ixesha layo...yazama kuthi ke loo nto kwahlaliwa ke e--- kulindiwe njalo kwalile kwangoko kungekalalwa njalo kwafika omnye ekhaya apho wathi nkqo kwathiwa apha edulini[1027] ngaphakathi...wafika kwabuzwa uyathetha ke umnyatheli wasemzini...uthe lowo ewe ndiyathetha e--- ndithunywa phaya endlini...ke kuthiwa ma'khe kuphume enye indoda apha ikhe izokufanisa kuba kukho into esingayaziyo singazi ke phofu noba ngaba yile 'be nisith' ilahlekile na nihamba...kuba asiyazi naleyo yen' ilahlekileyo ukuba ib' injani na kodwa ke ikhona into esifunisana ngayo efike yona apha...kungekabi mnyama ifike yona ngongcwaz'[1028] ...ku--- nxa kugqityw' ukuvalelwa yafika...khanikhangele...kuthe kwa oko waphakama umnyatheli waseludulini watsho lo umtsha umfo wagxilana[1029] nexhego laseludulini ukuya kukhangela...nxa beyokukhangela bafike iyilaa nkomo 'be beyiqhuba igama linguSelani inkabi elubhelu yafika yamangalisa kubo loo nto nxa kanti ngoku bafikayo apha kudala yona yaba lapha...bathe yiyo le yile 'be sithetha ngayo kuthiwe ke apho emaNtlaneni kudala le nkomo ilapha nifika nje ilapha ifike nxa kuvalelwayo yafika yona yalala phakathi kwesibaya phambi kwesango y--- yajongisa esangweni ebuhlanti...loo nto ke ilele phakathi kwamasango...siyijonge kuqala ngokokuba 'fan' ukuba yinkomo nje kuba umzi lo wawunempahla kakhul' uneenkomo unamahashi uneegusha uneenqwelo uneento zonke ngezo mini...ithi into nxa ikhoyo ungananzwa kakhulu ngelinye ixesha iphinde ifanise kwaneza lapha kungekho nto iqhwalaselwe ngokokuba ingeyaphi[1030] na...kuhleliwe ke babuya abantu phandle bathi heee simanga le nkomo ithe kanti yona njengoko silahleka thina siya kuqabela kuNkanga sifun' ukubhek' evenkileni kanti yona iya kwazi ekhay' apha ukubonakala okokuba ngokuya ib' isishiya ngapha kuNdlambe ib' isishiyela le nto yokokuba siza kuyilahla sihambe siyiqhubel' aph' ingayikhona yona yasishiya yathi mayizohlala yona 'ze sidubaze sedwa yahlekwa loo nto eludulini gqith' iman' ihlal' ihlekwe yayincoko kwade kwakusasa kanti ke ngexesha las' ekuba kuza kusa kusondela ukuseni uza kuphakama ke unozakuzaku acele abekhaya bamncedise kuxhelwe loo nkomo kusithiwa ke igama layo yimpothulo kanene ke yayityebile ngoku ngummangaliso asingommangaliso wam ngummangaliso wokutyeba kwayo yayigqithisile ukutyeba amafuth' ezalise iibhekile...ngoko ke ithe loo nto yakuba injalo kwafika amaxesha onke okwenziwa yonke into yenziwe ngeemfanelo zayo...ne--- izinto ezingumthula-ntaben' amanz' amaduli i--- zonke kwaye kusilwa umgidi...umgidi ke ukusilwa kwawo kusilwa utywala obukhulu obu tywala ke bukhulu bubutywala okuza kuthathwa umbona asiwe kundlu yoduli kungeniswe amatye kugraywe ukuze ku--- kudidiyelwe ukuze kuphindwe kuthuthwe iintlama...ntombi ezi zizo ezisilayo apha eludulini...kusila mna kunye nabaxhagi bam kule ndlu yoduli...ukuze intlama yona ithuthwe yile ndodana yalapha eludulini...sakugqiba ukusila iyithuthela endlini ngokuhlwa ke kwakulalwa kunqonqoza kwa inkazana...ngenye[1031] indlela ibe ngumfazana oya kuthi ibe ngumfazana omncinci ath' akunqonqoza kuthiwe ngaphakathi...kubuzwe kuye imvela athi ndizokuboleka abantwenyana abantwenyana ke kuxelwa mna kunye neentombi ezindixhagileyo ngesiko lesixhosa umyeni naye uxhagiwe kokwabo kuthathwe amadoda amabini waze wathi umyeni lo wam naye wafaniswa nam...kuba enye indoda yayingumNtlane imxhagile...enye indoda inguDala nanjengoba mna intombi enye yayingudadewethu enye iye yelali...yanjalo le nto nasemyenini wam yanga idaliwe kwaze ngoku kwesukwa ke kwathiwa ke kulo uthi uzokuboleka abantwenyana...kwathiwa asinakuba thina sikhuphe abantwenyana asinalo isiko elinjalo bathi bengekabonwa babe behamba behamba beya kulala namadoda...yathi ukuba le nto ililo isiko kwa yona kwa lesiXhosa kwafuneka yenzekile...ke kufuneka unozakuzaku ephume nokhuko yena ahambe neentombi ezi ezisa kundlu eza kuba nabayeni...apho ke kwakuba kufikiwe umyeni ulala nomkakhe kolakh' ukhuko abakhaphi balala kwa wabo amakhuko okokuba kuthe kwasemini belele apho ukuba semini ke kukuthi kukhanye kakhulu kufuneka nxa kumpondo zankomo ekuseni...baphume abantwenyana abatshakazi bahambe bazokungena kundlu yoduli ukuze unozakuzaku aphume babe benee-emere bayokuvasa umzimba babuye bahlale...ke okokuba kuthe baselwa ayenzeka loo nto abavuka la--- ba--- baliphangele ixesha kuza kudliwa abayeni barole iimali zokokuba belele nabantu abangekabaphiwa kwade kwagqitha ixesha...le nto ke inomyalelo kuba inomdla kunozakuzaku unozakuzaku ukuba bathe abantwenyana bavuka emini unemali ayifumanayo yokudliwa kwabayeni loo mali ngeyakhe[1032] ...ngoku ke kuthiwe ke xa sihambayo 'ze nivuk' emini...ningamane nisithi hayi siyahamba thina kufuneka nilale[1033] ...lo nozakuzaku lo uya kumk' engenamali...sihambe ke...ke ngokuya sihlala phaya...mna ke nomyeni lo wam asikhathazani sihlala nje...abakhaphi aba njengoba bona bengabakhaphi bayaxokozelisana 'ba[1034] bona bayaxhwitha-xhwithana kuba kungumncwaso kukubo omnye uthi kwek'! le ntombi ingase ingagoduk' ibe ngeyam[1035] ...loo nto ke ibe yingxolo aph' endlini...aman' ukuthi ke umyeni lo hayi 'san'[1036] ukufundekela...loo nto ke yahlala ke iqhubile ke loo nto kwade kwafika iigem'[1037] zayo...bade ngenye imini saselwa sathi sakuselwa saye kodwa thina nomyeni wam sihleli aba bona balele 'ba[1038] kaloku bona bayagezelana...ngonje ke ubusuku buhambe koko kugezelana kwabo kud' es'ke ke ngonje kuthi kwakulalwa kube kanti 'se kusisa ngoku nxa ndithi kumyeni wam hayi masihambe ba--- bavuse abanye uthi umyeni wam khawuyeke unozakuzaku uya kuyifumana phi na imali...ndithi mna oo hayi ke kulungile...kanti naxa atshoyo eyona mali iza 'ba[1039] nkulu ngeyomyeni[1040] kanti umyeni yen' akenzanga nto...ufikile unozakuzaku wanqonqoza emnyango wathi akungena wathi heke! zatsho khona...niphiwe ngubani ezi ntombi...kwathiwa khupululu khupululu...yho! hayi uxolo uxolo uxolo noko wathi 'se nditshilo galela galela galela esithi makugalelwe imali esandleni bathandazile abayeni bethandaza nge[1041] likakuba hayi noko iza kufunyanwa sakubheka endlini ke kuyiwe ke endlini apho ngoko asavasa loo mini esithe sakungena eludulini kwathiwa ngunozakuzaku heke ntombi zam 'yabona[1042] ke namhlanje 'se niphinde nangokuhlwa ee--- yabe ke ijongiwe imali ifikile ke[1043] ...ifikile ke imali yathi ke eyabakhaphi yayi-half-gorweni[1044] i-half-gorweni...yathi eyomyeni yazisheleni[1045] ezintandathu...ngoko ke kwahlaliwa ke iyimali kanozakuzaku leyo engathethiyo nje yona esipajini[1046] sakhe...esazonda yena uba makuphinde kubekho enye kuhambile ke eso sithuba kuyiloo nto kuthe waba[1047] umgidi wona uqhuba wavuthwa umgidi kwafuneka ke namhlanje uduli luphume phandle lokubonwa[1048] hee! umoy' angako wethu suka ngaloo mini umoya e--- umoya wamaNtlane kuba ngoku 'se ndibona ndingowakhona 'se ndiwuqonda oo wathi kanti umoya wamaNtlane...noko ke wamhle kuba kaloku wawungenazulu kungadudumi...hayi konke tu into efana nendudumo[1049] yangumoya lisile nka kwaze kwathiwa kulo mzi kujongiwe kwathathw' amaselwa...amaselw' akhangeliswa ngasemoyeni kwa--- kwavingcwa apho...kwathi kwakujongwa kwahletywa kuduli kwathiwa yho!' lo moy' uyaziwa kweli lizwe...kwok'! uyabona k' ukwenziwa amaselwa ajongisw' emoyeni...kwahamba ke ukubheka ebuhlanti 'se kumane kufika umntu othunywa endlini othi...luya kuphuma nini na uduli...hayi hayi hayi hayi 'se silapha 'se silapha...qho! le nto aphind' afik' umntu...luthe luyaphuma nje olu duli ekh' apha lo mfazi ngowenu na ningavumi simbone...hayi hayi hayi hayi 'se silapha mhlekazi nkosi abuy' umva lo mnyatheli...yaye ke loo nto ikuko ukuvasa umzimba wonke ube-clean[1050] loo nto ikuko ukukama[1051] iinwele zilale kufakwe amanquma enkawu entloko into leyo elukiweyo eyenziwe ngentambo...ngenye indlela zibe ntathu phakathi ngenye indlela zibe nelow' ufuna okokuba awakhe atyhileke enze ngohlobo lakhe...loo nto emqaleni ngamayila into echolwa elwandle icholwe le nto elwandle ilolwe ematyeni yenzelwe iintambo ezimbini...ize inxitywe emqaleni ijingiselwe i-chain[1052] ngaphambili elakuthi[1053] lihle esifubeni khon' uze afaneleke amayila...loo nto sisidanga intsimbi eluhlaza abathi ngenye indlela yintsimbi e--- elihobe...ize le ntsimbi ihlohlwe ibe sisikhinci nje esi sikhinci esiroliweyo[1054] isikhinci eside esakuthi[1055] sibe nogaba oluma emathangeni umntu x' aye egaqe ngamadolo...ithiwe gatya ke loo ntsimbi leyo ukuze intombi ingancebeti ingajikeli ibe yiyo int' eza kuma nje ze kolaa thango ibhinqe umtishana omncinci noba ngonjani na kuba iza kuphuma igqumathele ngeqhiya econjululweyo yabekwa nje entloko ukuze le qhiya ibanjwe yiblankethe yona iza kuthi iblankethe ithiwe gatya ngaphezulu kwamagxa ize iyibambe ngaphambili ize ihlalise loo qhiy' ub' ingemki nomoya...wethu kwakuyiloo nto ke ngezo mini zokwenda kwam ngoko ke kuthe kwakubona ukuba kunjalo kwaye ke ngonje ke unozakuzaku ke uza kuba phambili laa ndodana ke ingeyiyo[1056] ixhego apha eludulini...ibe yiyo indoda ephambili ifike ke ilandelwe yinkazana ngemva yona...ib' ize inkazana le i--- imane ithi ngeliny' ixesha ndum apha kunozakuzaku i--- yakuthi krwaqu kancinci ibon' uba ikhon' int' efuna ukulungiswa kuba njengoko thina singabo abagqumatheleyo sobathathu ndifakwe phakathi...ndifakwe phakathi ngudadewethu phambi kwam yintombi ye--- ezokongeza[1057] emva kwam...loo nto ke siza kuthi ke ngoku sihambayo ezi ngubo ziruqa phantsi siza kuzinyathela...kufuneke okokuba sime kwakuma[1058] ke inkazana ephambili...ime ithi yakuma ajike ke e--- ngoku alungise noba ngunozakuzaku noba yiyo ilungise ezi ngubo izitsala apha elunyawen' izivuthulule izibhekisa phaya kancinci ibe nokusebeza yakuphakama ithi hayi zitshixizane[1059] nan' iinyawo 'san'[1060] use[1061] nigawule nje...yini sabe[1062] silungisa...yenziwa yintoni yenziwa kuba akuviwa liqela eliya lona ib--- yona into eyithethayo apha kuthi iyithethela phantsi ukuze abantu abaya bona bayathuka into abayenzayo...kungokuya ingabafazi ngasesibayeni amadoda asenkundleni kuza kwala nxa nibhakadekileyo enkundleni nibe abayeni bona bechozile nabo ukuphuma endlini...bekwabathathu njalo umyeni lowo wam nay' efakwe phakathi ndathi ndakubona ngoku ndayibon' uba le nto ifaniselene kwa naye ekhokelelwe ngumNtlane elandelwa kwa ngunolali...ekuphakathini kwakhe ngokwenziwa uduli...loo nto ke[1063] ...loo nto ke bafika ke bahlale ebuhlanti bahlale ngakucala lasekunene akuhlalwa nje noba kundawoni na nokuhlala oku kusesikweni lesiXhosa...kufuneka bakungena bajike kucala lasekunene bahlale kulo...onke amadoda ekhaya ahlale kwelo cala lasekunene apho ke ngoko silungiswayo iingubo silungiswa nantoni sihamba kancinci into leyo ongathi nxa uyijongileyo ude ube nesithukuthezi kuyananjuzwa akuhanjwa kunyathelwa ndaweninye kokufikwa[1064] kudala kundawo ekuyiwa kuyo loo nto lo nozakuzaku uthukwa ngaphezulu ke nkazana inkazana hayi noko kwenziwa nje nto ithuka kakhulu ngabafazi kuthiwa kunozakuzaku ubona nj' utsho ngeentsula nje sukuba sitha abantwana ub' ubagolozela mkrolokoqondini asifuni wena siya kubona njengokub' untwabaza nj' utsho ngentsente...khawuhambe nabo bantwana...kade sisibhanxa esasibonwe ngantoni na esi injalo nje le nto is'k' yangathi nguNonyondla-khona ngoku unozakuzakw' angakhathali athi ukuba usisindwebi as'[1065] ajonge kubo ngelinye ixesh' angongoz' ub' uyathanda kuba le nto ayikhathazi...ayi--- ayiwarishi[1066] mntu le nto ilisiko ukuba makathukwe kwenziwa isiko nxa kusenje njwalo[1067] lakwaXhosa ngoku ke kud' ese ke kude kuyokufikwa ebuhlant' eluthangweni lenkomo...apho ke unozakuzaku ehamb' esusa namalongwe esithini nalapho uza kuthukwa ngamadoda esithi hamba hamba mfanandini yintoni na le nto uya[1068] kufika nini pha' us'k' ub'[1069] udlisela nje ungahle uba ntondin' akunaye namfazi...uzokudlisel' apha phambi kwaba bafazi...yinkazan' 'akho nale uman' uyiqhwalasela atsho amadoda kodwa angakhathali unozakuzaku kud' es'ke kuthi ke nxa kusesililini sothango phakathi ezazulwini eluthango un--- kungafane kuhlalwe nje nokuba kundawoni na apho ke kufike ke kwandlale ke ngoku unozakuzaku elungisile kakuhle okokuba 'se sihlale kakuhle...agqume ke unozakuzaku ejingis' izidla ngakuthi e--- thina nemiphakathwana yakhe eduntsuza iintsula zijong' ebanyatheleni nemisintsila loo nto ke enkalatyisile ingub' eyinyathele ngeenyawo phants' engxabalazile egqume okokuba thina sibe ngaphakathi kuye loo nto sihlaliswe yinkazana le yona isigaqise ngamadolo...sithathwe iingubo...zibekwe phezu kwamathanga uveliswe wonke umhlaba uya kuma ngenkaba kufuneka ungaphandle loo nto ubonwe kakuhle namabele wakho wonk' ukuma komzimba ongentla...zisuswe ezo qhiya zimnyama zisentloko zibekwe phantsi...sabathokombisela ke abantu ngaloo mini ewe ndaye ndithokombisile noko ndiyintombi enobom ngexesha layo...e--- enobom kakhulu udadewethu elubhelu ngaphezulu kum nangebala ngoko sathi ukugaqa sijongile emadodeni adwanduluka amadoda athi yhu yhu yhu yhu yhu kwade kwakho ndoda iqabelisa ukuthi umolokazana wam 'be simthande singekamboni...uduluse ke unozakuzaku lowo ujingise la masende kuthi ke wa--- wa--- wa--- wacika wathi akucika wathukwa kwathiwa phinda uvelise akaphindanga ku--- konke emadodeni...baye abayeni nabo bedibile kuthi kuba nabo okwabo bafake amanquma bafaka izidanga...bafaka amayila bambatha iiblankethe kwa bayeni abo bahamba ngeentloko ke bona kuba thina sigqumathele ngeeqhiya ezimnyama...ezantsi phaya ezinyaweni emaqatheni phaya ukuphela kweziquluba ukungena kukaxhong' elunyaweni sifake iibhutsi[1070] i--- into ekuthiwa ngamaso amnyama...imingqi emnyama ibe phakathi ithi emhlophe ibe semacaleni...loo nto ke kuthiwa yintsimbi efakwa ngumtshakazi osemncinci ngexesha e--- elo lokwenda kwam yayifakwa ngumtshakazi tot[1071] uba ade aluthule ugungxo efake iibhutsi zakhe ad' ese othule nobopho efake iibhutsi zakhe ad' es'ke abe nguye umfazana zithi ukunqena kwazo zinqene 'se engumfazi wotywala eze kanti naxa 'se engumfazi wotywala ozithanday' umfazi olihomba wayebonwa ngokuba neebhutsi ukuze ibe ngama-chain ngezantsi kunye neento zonke ke ezinxitywa ngokwentando yomntu...kweli ke sinalo ixesha ngoku ayikho loo nto yayekwa kwathi ngoku zifakwe ngaloo mini uzigqibelisile mhla wabonwa akasobe aphinde afake ziibhutsi...injalo indima yokwenda kwam ukususela phaya ebuntwaneni kuze kule ndima ndikuyo ngoku ke akuba na siphumile ke apho emadodeni sibheke ebafazini kuthukelwa njalo kulo nozakuzaku...ebafazini apho nxa 'be sishiye isheleni kundawo e'be ndihleli kuyo ebuhlanti...kusaphethwe isheleni esaza kushiywa phantsi kwam nasebafazini...ngonje ke ebafazini siza kuguqa kwa ngolaa hlobo lasebuhlanti kuduluduluswe siphinde sityhilwe siphinde sihanjiswe ze sigaqe ngoku senje nj' ukujonga ebafazini ize atyhile ke unozakuzaku athi akutyhila kuthiwe yho yho yho wamhle bethu kwo kwo batsho ke baphox' abaphoxayo banyanis' abanyanisayo...ngonje ke asuke ke unozakuzaku sigqunywe ngoku sisukunyiswe kuba sibheka endlini kuthiwe ke ngabafazi imilenze ningathi kanti nisizisela isiqhwala...sijikwe ngoku sijonge empumalanga silungiswa njalo ngunozakuzaku isuke ke ngonje inkazana nonozakuzaku bancedisane ngokutyhila imilenze ityhilelwa abafazi inyuswe ingubo...yho yho yho yho hayi ke ibe yinto ke ngonj' eboniweyo ley' ub' akukho siqhwala...kanti naxa 'be besitsho 'be bebona ub' akukho siqhwala kwa leyo into bayithethayo ikwalilo isiko lokokuba kutyhilwe ngentla kutyhilwe ngezantsi...ngoko ke sakuhamba[1072] ke kancinci kanjalo noko ke ngoku 'se kubhekwa endlini...kufikwe ke endlini sithi sakufika ke endlin' 'oduli[1073] sikhulule izikhaka ke 'se zilapha siza kubhinqa ke ngoku izikhaka...sizibhinqe izikhaka sibhinqa nje izikhaka amankazan' alapha neentombi zawo ayiko kugeza yimbali kuziwe apha namakhuba nee-emele kwangugolokoqo loo nto leyo kufike ath' amankazana ekhay' apha kuyalinywa kuxatyelwe phantsi ekh' apha kukhiw' amanzi abanye bagawule ekh' apha kuyathezwa kwenziwe yonk' into kunyakazeliswa kuyangxolw' ekh' aph' emnyango aphum' unozakuzaku athathe intambo athathe ibhekile ahlale phambi kwab' achophe ayifake phakathi kwamathang' ibhekile athi tyoyiyo tyo tyo tyo tyo tyo tyo aseng' angqumz' angqumz' angqumze exel' okokuba phambi kokuba 'ze ekh' apha kwenziwe loo nto nakukhupha iinkomo nathi sisenge silime sithini...loo nto ke yonke iyinkqubo yesiko lokwenzeka kwayo le ndima kuhanjwe ke kumkiwe ize sibhinqe ke thina izikhaka siqale ke ngoku sincebeth' incebetha...oomankazana bakhulul' iincebetha zawo sincebethe...sithi ngoku sigungxe iqhiya iqhinwe phantsi kwesilevu...sibe ngaloo mabokoboko ngathi zintsikizi[1074] ...ngonje kubhekw' emlanjeni...nako sisiy' emlanjeni sidwelile si--- sixakathile sibuye ke apho sizibeke ke ii-emele ngomcwezo ekuhanjelwa entla komzi loo nto ke emva koko kube kukho okokuba kuyatshatwa ziyatsha nozakuzaku 'se zitshile unozakuzaku ke uyaphuma kubekwe umvalo ebuhlanti esangweni uyayibeka imali apho ukususa umvalo ize kanti ngoku akuwususa umvalo ayihlatywa inkomo kufunwa umkhonto kwa kuye uyayibeka imali yomkhonto ihlinzwe ke loo nkomo ekuthiwa ke ngonje kutshatelwa mna ba'[1075] besithi batshatela mna ngenkomo uba ndingumfazi wasekh' aph'...satya ke loo nyama iza kubheka ekhaya eyasekhaya isiya ngeemali zayo...ngoku ke kuthi emva koko kusuke kuthiwe ndityiswa amasi kule nkomo yehl' apho ke i--- inyakanyaka ku--- kolam uduli mhla ndenda uze ndibe ngumfazi...kwathiwa kowethu ngaba kowethu so'[1076] kube asoze[1077] ithi inkomo yomtshato ehambayo egqib' ilizwe...kuthiwe ndityiswe ngayo amasi...ndakutyiswa[1078] amasi odwa qha ngebhokhwe yona iza 'ba[1079] ilivumile isiko akho[1080] lisenkomeni inkomo ngumgidi...kwok'! bathi baqhel' ub' enje[1081] njal' abanye...hayi kwathiwa ke ngaba kuthi niqhel' eTsomo...lo uya kukh' atyisw' amasi la...uya kuyekw' ukwenziw' umdud' ngumdudu lo asikokutyiswa masi...yade ke indoda yam yayincama ibhokhwe yayo inkab' 'ebhokhwe[1082] ndawatyiswa ke amasi 'se iphelile leyo ndatyiswa amasi kweziwa nentambo kunye nethunga linamasi kwafika ke ka--- kojiwa umbengo kwanyiwa intambo emasini...kwanyiwa i--- ilungu ndamunciswa intambo ndanikwa elo lungu lenyama lithiwe nxu emasini into enezothe kunene yath' kuba ilisik' ilungile ndaginya loo nto...sayitya ke inyama ya--- yasiwa ke eyasekhaya esiwayo...le nto ke...ukwenziwa kwayo e--- isikhumba sokutshata siso isikhumba sikanozakuzaku ziyabiwa ezi 'nto azi--- ayizonto nje zifan' ube zibekwa nje nanjani na e--- zizi--- ziyabiwa endlin' apha njengoko zizile zinamalungelo wazo unozakuzaku ke yile ndodana ithunywa iinto zonke kule ndlu yoduli ithunywa endlini...sahlala ke apho kwabizwa ke ngoku iimali zamankazana zonke iimali zamakhaya...kuduli lam akukho mal' ingazange iphume kwabonakal' uba i--- imele kuba ingade igoduke kuba kaloku utata yena wayeligqoboka[1083] ...wase wasuka wathatha ishumi leponti[1084] lineepont' ezimbini wathi kufuneka kwenziwe le mali ngamagama wayo ukuze iphelele engayazi noba iya kuphelela kanjani na eyamankazana izimele igama layo lilodwa kuthiwa yimali yamankazana qha ukubizwa kanti ke loo mali yeyeentombi zalo mzi wam...azidibananga namntu ziyabelana zodwa ngaloo mali kwezo ponti zontathu...ezi zimfitshane iimali kwabelwana ngazo ngabafazi...abo ke bakhoyo kulo mzi nangohlobo abeme ngalo umolokazana akananto emcimbini kooninazala...into enelungelo lokwabelwa izinto apho emalini ngumkhuluwa nomninawa...konke ke ukuya koodadobawo[1085] nontoni na ngaphandle komolokazana...loo nto ke iqhube ngolo hlobo ke laba ke uduli luyaphela ukuphela kwalo uduli kuyagodukwa kuba kuphunyiwe ke ngoku ndasiwa endlini nempahla yonke uya[1086] kubheka endlini yakokwethu ukuphuma kuloo ndlu yondwendwe yaye indlu le yakokwethu ndingenabawo ndingenamazala ndingenamkhuluwa into ekhoyo apha ingumkamkhuluwa kuphela esikhundleni sabazali ngoko ke yafika ke loo nto yahlala ke ilungiswa nguye eyilungiselela laze ke uduli ke ngoku laphuma phandle emadodeni laba nokuhamba ke neenkomo ezine kuba ezintandathu zazise zimkile ukudibanisa ishumi ekhazini ngoku ke bakuba bemkile ndahlala ke kulo mzi ndanguye umfazi...ndahlala kakuhle ndiphethwe kakuhle ngumkamkhuluwa wam nam ndimhloniphile tot ubom naxa ke ngoku 'se wafayo kodwa naxa wafayo 'zange silanyulwe sinqandwe sithetha nto na--- nakuthuka nakubethwa nakuthini inguye umnt' endithe naxa ngoku 'se ndimdadlana nxa ndikulisu lesithathu kwabonakal' okokuba ngoku mandakhe owam umzi mna mninawa wakhe yayimvume kuye loo nto kanti ebekade engavumi ixesh' eli xa lilonke...wade wavuma waba nako ukukhupha into yokokuba 'ze ndibe ndihlale kakuhle ndingaboleki nto mntwini kuba wakhupha ilitye lokusila lakhe wandinika ukuba ndibe nelitye ndingasili mizini...wakhupha unopotana wakhe okokuba ndi--- ndipheke ndingafuni nto mzini...loo nto ke yayikukuvisisana[1087] kuba ndandizithobe phantsi kwakhe kakhulu 'se ede wanomolokazana[1088] ekanti nomntana lowo wakhe walukele kum wade wanomolokazana wade nomolokazana wazala...ndingekawuphumi mna owam umzi kuthe ke njalo nxa ndikuloo mzi wam kwavela ukugula okukukufa okumhlophe ekuthe n--- kwandihla ngeendlela ezi--- zingombilini ndanombilini ndavaleka andaya egemini[1089] yesintu itshintshi[1090] ndayinto enjalo ndasisimamalala nje yaba nokuxakana nam indoda yam ngolo hlobo...ndayinto enjalo yath' uba 'be ndinguye umnyathel' oyithanday' indoda gqith' oyifuna ngamandla andayifuna...yaxaka loo nto...ngonje ke kwabonakal' uba hayi le nto iyamxaka ngenene...ndase ke ngoku andatya ndase ke ngoku ndanalo mbilini ndase ke ngoku ndanezi[1091] ndawo zivalekileyo zingazange zivaleke emntwini yaqala ke indoda...yemka nam ngobusuku...ngobusuku ihamb' indiphumza ngokundibeleka kuba ndinqatyelwe kukuhamba umbilini uthi xa ukhoyo wenze iphika umzimba lo ibu--- iwuhlahle uthambe ungakwaz' ukuhamba...saba nokunyuka iqhina esalihlala kane...sade sakuqabela[1092] kumzi onegqira elidala e'be likho ikade...elingasekhoyo nalo ngoku iminyaka mithathu lifile elo ngonje ndaxilongwa apho ukuxilongwa ligqira okokuba libone esi sifo sikum ukuba sisifo sini na lachaza igqira okokuba lilo igqira eli 'nge 'se[1093] kukudala liligqira...int' ekhoyo kukuba kungekho mntu waziyo indlela amele kukuvulwa ngayo...ukhathazwa yiloo nto lo mzimba zonke nezi 'nto zivalekileyo kuye bu--- zivalwa bubugqira...zingathi uze zihambe ngendlela...anyangwe ke ngamayeza afanele yena unguye umntu omhlophe...yathi ke indoda yenyuka nengalo[1094] kuba yona 'se idikiwe yile nto int' ekhoyo ayithethi umthetho lo wendalo ise iman' indisa kundawo ngendawo ibe yona 'fan' uba le nt' iza kwenzeka ise[1095] ingenzeki...yathi ke indoda hayi ke ndiyamshiya umnyange ndimnikela kuwe ngoku...libuzile igqira kuye uba uya kuyigcakamela na into yokokuba umnt' onyangwayo onje akufunekanga okokuba izilawulo zibe zinintshi zimxhage kufuneka abe nesilawulo esinye...uya kuyigcakamela na loo nto yathi indoda ukuphendula hayi ndiya kuyigcakamela loo nto leyo kuba noko ndidiniwe yile nto kudala lo mfazi ndivela kumsa kumnyathel' ongapha eMboya...saba ngathi sihamb' indawo ndandixakwe yile nt' as'[1096] aqhinek' abe nje...ngoko ke phofu lo mntu wayixela le nto int' enayo 'zange ndinyuke nangalo ndimshiye kuye kuba ndandicaphukela kub' ekude kakhul' ekhayeni...ndimele ukuze ndibe ndakuyithobela loo nto...uthe ke akugqiba ukutsho ke e--- lathi ke igqira ukukhanda yiponti...okuba ndikhande ngoku...warola ke ishum' uba kukhandwe ngok' uya 'be ayirole enye ngonje yandishiya ke indoda apho ndanyangwa ke ligqira elo lindenza zonke izinto lindifaka iyeza emzimbeni iyez' elirawuzela ngokuyintsomi...eli yeza lirawuzelayo ndilifake ukutshona kwelanga...ndiphinde ndilifak' ekuseni iphinde ngoku ngokuhlw' ibe yintlombe...iphind' ekuseni ibe leli yeza iz' ibe yintlombe oko landityayo ndajaduka ndayiloo nto ndaye ndigajiswa ndaye ndisela ibhotile[1097] yam ilapha...kuthi ngelinye ixesha kusuke kukhandwe...kukhandwe iyeza silitye sibanintshi ke ngoku nam 'se ndijongile kuqela elilapha kuba kweli lizwe lasegqira kuqhutywa olu hlobo uya kufika kukho a'se ingaba lapho a'se[1098] beqhelile uman' ujonga kubo izinto ezenziwayo...ngoku ke ndahlala apha kwaze ndaze ngoku kwathi nxa kukho abantu abazokuxilongwa njengam nam ndandixilongiwe...kwathiwa mandiye kanene mhla ndaze ndaxilonga ndandiselizweni laseMfunweni apho kwakufunwe igqira lam...kundawo ekuthiwa kukuMathumbu kuphesheya kweQwaninga ngezantsi sawela apho sisiya kuloo Mfuno kwafika umntu oza egqireni...ozise omnye obuhlungu...kuthe uba apho kusuka umnt' aphathe intonga emnyama ayoxilonga kwase kwasuka kwathiwa kum...Masithathu nab' abanyatheli...hamboxilonga[1099] ...ndesuka apho 'se ndisiva nam kuba ubugqira buyavakala uyev' aph' emzimbeni ngok' ezayo umnt' uva ngeendlela zakho ke ngoku e'sa[1100] kuthi ke nawe ukuba zivuliwe kuwe uve ngazo akukuva[1101] ngam...ngonje ke ndathi ndakufika apho ndamxilonga umnyatheli lowo ndamgqiba ndamchaza wandinika imali yengxilongo ndingene nayo endlini ndanentloni ukuyibeka phantsi ndase ndenyuka ndakuyibek'[1102] entla ndayibeka ngapha kwengxowa yombona...ndakuhlala[1103] phantsi kuba mna ndisa--- ndisoyika...ndisoyika le nto kungathi ndiza kuhlekwa...kuba ndenze le nto ndaxilonga lo mntu...ndihleli apho phantsi saye sinentombi yaseNgcobo enguMaMpondo e--- nayo inyangwa apha kodwa yona 'se iqhelile...iqale yafika kum 'se inonyaka o--- endishiya ngawo yathi le ntombazana emzuzwini Masithathu uyibeke phi na laa mali...ndathula ndathi tu...ingqondo yam isithi ndakuthi[1104] xa iphumileyo uMaMpondo ndiphume ndimxelel' indaw' endiyibeke kuyo andifun' ukuphendula kukhw' iqela...kuthethe omnye umkhwetha ekwa mtsha naye kodwa ebhetele[1105] kunam nxa igqira libona kungena abaa bantu 'be ndibaxilongile bahlala egumbini kubuzwa bavela phi bathi bona bebethe bafuna ibhotile yeyeza...kwelaa gqira 'be libaxilonga banyelise...lithi ke igqira lam igqira lam ngumfo wasemaNqabeni umThembu...igama lakhe ngumThembu nguNgedelele...lithi 'be bexilongwa ngubani aba bantu...kuthiwe ngabany' aba 'be bephume noMasithathu...lithi ke kum Masithathu ndithi mna gqira...kutheni le nto uthi wakuxilonga abantu imali ungayibek' eziko...landima elo gama kuba andazi mna ndenziwa kukoyika ndise ndakuyibek'[1106] entla ndiyoyika...iphi loo mali ndathi mna ndiyibeke phaya emva kwalaa ngxowa isentla...langxola igqira lathi thatha loo mali...itheni uyibek' emboneni nje yeyenkinqa ndayithatha le mali ndayibeka eziko kwathiwa ke ndithe ndakufika aph' eziko kuba ndiyazibona iimal' ezibekwayo uba zigalelwa uthuthu ndathath' uthuthu ndayigalela...linjalo ke isiko likabugqira nendlela endithe ndalilo[1107] ngalo mna Masithathu...ngoku ke kwakuba kuqhuba loo nto...kwaphinda kwafika abanye abazokuvumisa beentonga...bafika bahlala ngasebuhlanti...ngoku nxa behleliyo ngasebuhlanti aba beentonga kuyanyhilwana ngulow' uthi makuyiwe ngulow' uthi makuyiwe kuba apha ebugqireni nina ninyangwayo bath' uba ngabant' abafike bahlala ngasebuhlanti kufunek' uba wena uzokunyangwa igama lakho kuthiwa ungumkhweth' ungumphehlelelwa umkhwetha ing--- umphehlelelwa...kufuneka ke usuke ke wena mkhweth' ungumphehlelelwa uye kubo phaya phandle ngasebuhlanti ufike ke uthethe nabo apho uze uthi wakoyiswa ubuye uz' endlini uthi ndoyisiwe okokuba ubagqibile ubagqib' uze nemali...wakugqib' ukuza nemali ke...ufike ke unikwe imali encinci i-six-penny uyokuthenga intsimbi ngalo six-penny iqhinwe ke kuwe yaba njalo eyam yathi eyokuqala yaqhinwa ebucotsheni umngqi ezinweleni...wathi owesibini umngqi ukuqala kwam ukuba ndifunda ebugqireni njalo wokugula[1108] ...ndaze ndanxitywa emqaleni qho ke ndanxitywa emqaleni kwahamba kwahamba ndaya kunxitywa ezantsi emanqineni...kwabonakala ukuba ngoku oo banintshi ngoku abantu abeza ngoku 'se bendazi bekholwa yintetho yam nencaza bathi bakufika bathi sifun' uMasithathu...oo hayi lathi igqira hayi Masithathu ndiyakuboleka ilitye ukuba ube sekhaya mntan' 'am ilitye ube nalo ekhaya...ilitye ke laya kuthathwa eQwaninga emlanjeni lam laze ke apho ke wathi ke eli 'tye ke ndikubolek' uba uyolibeka endlini yakho ukwazi ke ngonje ukukhanda ngaphandle kwetyala uthi umnt' omkhandelayo aphile kuba akuyibanga le nto uphuma nayo kum ezandleni...aphilele kuwe umntu ngenye indlela ndimbone 's'[1109] ephilile...yahamba ke loo nto ngolo hlobo loo mali leyo ithi yakufika ithi yakuba ikukuphila komntu nokuva komntu ndiyise egqireni lam elindenze ndaligqira[1110] ndifike apho ndithi camagu gqira ndizise le mali...kukho abant' a'be befikile...abezele into enje enje enje enje baze bafuna iyeza ndabanika waze waphila lo wandinika ukhozo...enye camagu gqira...kukho umvumisa e'b' ifikile enje enje yaphinda yafika enye yanje ndithi ukuba ndiyisebenzisile imali ingayanga egqireni kwakho[1111] ingxaki ndaze[1112] ndayithatha ndayisebenzisa ndiyichaze phay' egqireni imali e'b' ifikile eyimali e--- enga i--- imal' ethile...ndifike ndayisebenzisa ngengxaki ethile ndiyayixela ke loo mali licamagushe ke igqira into yasegqireni ayenzelwa bumenemene...akufuneki uyibe akubiwa egqireni into oyithathileyo kufuneka uyichaze ngohlobo oyithathe ngalo ukuze lona likolule ngentetho uze ube nethamsanqa...ngoko ke...'qhube[1113] ndaqhuba ke imigangatho ke yobugqira...kwabonakala okokuba ngoku inkqubo--- inkqubo yam ihambela phambili...ekuboneni nasemehlweni neseza--- nezenzo zobugqira...kwafuneka ndiyokufukanyiswa yenye into leyo yasebugqireni...ndokufukanyiswa ke ngoku ekhaya...ekhaya ke ndakufanyiswa...kudala ndafukanyiswa ekhaya ndaphinda ndanxitywa intambo ekhaya kudala...intambo eyayisilelwe[1114] utywala yaze yaphekelwa iinkobe zamazimba intambo yebhokhw' emhlophe yaxhwithwa yaze yalukwa yabubulunga[1115] ecamagusha oko kufa kumhlophe eyathi yona leyo intambo ngokukhathazana nendoda ndase ndafuna ukuba mandiguquke ndihamb' icawe ndesuka ndakuyijaca[1116] ndayilahla kutyholwana ekuthiwa linguNdincazele ezantsi komzi wam...noboo bulunga ndabudaphul' apho nalo mingqi ndayilahla...ngoku ke apho ke kwasiso k' isiqingatha sokufun' ukuvuswa ingena kundenza nt' kuba yenziwa sokufun' us'k' ivuse ngenye indlela...ngonje ke kwabonakal' uba ndifikile k' egemini yokokuba ndinganxiba iinto zobugqira...ndiligqira ngoku...ndafaka ke ngonje...imibhaco esifali kude le...yagqatyazwa ke ngeenyamakazi iinyamakazi apho zinyhwagi...ezo nyamakazi zilapho...zinyhwagi kunye negqwalashu...iingqabaza[1117] ...yee kuthe emva koko kwalo mibhaco kwabonakal' ub' ubugq--- ubugqir' obu bam bukhulu buyaqabela bi--- ndi--- kusixeko sam akukho ungangam nobugqira kwabonakal' uba ke ngoku mandifake ngoku imithika engange yelaa gqira lale--- lalindenzile...yafakwa ke likho njalo salingana ke ngoku yafakwa...e--- inyamakaz' ezibhinqwayo nxa suba[1118] ke ngonj' ndixhents' iintlombe zobugqira...ubugqira ke 'nyanga[1119] k' abantu abagulayo bonke nonantoni na ke nomnye ofun' ukuba ligqira naye ndimbone ub' ufun' uba ligqira ndimnyange abelilo igqira naye...loo nto ke nogula indawo andoyise ke ngokwasentandweni kaThixo ndiselilo ke nanamhlanje unongangela wegqira iyaphel' eso siqendu apho kuloo ndawo.
Notes
[990] ngenqubo: ngenkqubo.
[991] ngeyo: the Hlubi form. Xhosa: yeyo.
[992] eyayiyiyo: yabeiyiyo.
[993] idrayi: from Afrikaans draai, "turn."
[994] babeyiqhuba: babebeyiqhuba.
[995] yabudlokova: yababudlokova.
[996] iyokuthi: iyakuthi.
[997] ikwali: from English "quarry."
[998] wod': uyakude.
[999] yayiyiyo: yabeiyiyo.
[1000] kwakukwaGomomo: kwabekukwaGomomo.
[1001] ngazo: ngezo.
[1002] owawumkhulu: owabemkhulu.
[1003] nganijike: khanijike.
[1004] eneetektar': itektari, from English "tractor."
[1005] ngeepeki: ipeki, from English "pick."
[1006] She sings these words.
[1007] 'ba: kuba.
[1008] besenje: besenze.
[1009] imoto (motorcar), imotwana (little motorcar), and imotokali (motorcar) are all from English.
[1010] yayiyikali: yabeiyikali, ikali, from English "cart."
[1011] amahashi: amahashe.
[1012] umnyatheli: a hlonipha word for umntu?
[1013] awubonakali (umzi).
[1014] ndonifikisa: ndiyekunifikisa.
[1015] ibhokisi: from English "box."
[1016] ityesi: from Afrikaans kis, "chest."
[1017] yayisithi: yabeisithi.
[1018] iblankethe: from English "blanket."
[1019] anemithi: abanemithi.
[1020] imipesika: from Afrikaans perske, "peach."
[1021] igadi: from English "garden."
[1022] eyayingekabawo: eyabeingekabawo, the Hlubi form. Xhosa: eyabeiyekabawo.
[1023] kwenjiwa: kwenziwa.
[1024] oniwuyila: a member of the audience comments, Okukuhloniphakwakhoyintsomi?
[1025] A brief pause.
[1026] 'ba: kuba.
[1027] edulini: eludulini.
[1028] ngongcwaz': ngongcwalazi.
[1029] wagxilana: wagilana.
[1030] ingeyaphi: the Hlubi form. Xhosa: iyeyaphi.
[1031] ngenye: she says, ngelinye, possibly thinking of ixesha.
[1032] ngeyakhe: Hlubi form. Xhosa: yeyakhe.
[1033] ningamanenisithihayisiyahambathinakufunekanilale: she whispers these words.
[1034] 'ba: kuba.
[1035] ngeyam: Hlubi form. Xhosa: yeyam.
[1036] 'san': musani.
[1037] iigem': from English "game, to take one's turn in a game."
[1038] 'ba: kuba.
[1039] 'ba: kuba.
[1040] ngeyomyeni: Hlubi form. Xhosa: yeyomyeni.
[1041] nge: ngegama.
[1042] 'yabona: niyabona.
[1043] A brief pause.
[1044] yayi-half-gorweni: yabayi-half-gorweni; from English "half crown."
[1045] yazisheleni: yabazisheleni; from English "shilling."
[1046] esipajini: isipaji, from Afrikaans?
[1047] waba: wakuba.
[1048] lokubonwa: luyekubonwa.
[1049] nendudumo: or, nokukuduma. It is not clear which of the two forms she uses, but each has the same meaning.
[1050] ube-clean: she uses the English word "clean."
[1051] ukukama: from Afrikaans kam, "comb."
[1052] i-chain: she uses the English word "chain."
[1053] elakuthi: eliyakuthi.
[1054] esiroliweyo: from English "roll."
[1055] esakuthi: esiyakuthi.
[1056] ingeyiyo: ingelilo.
[1057] ezokongeza: ezekongeza.
[1058] kwakuma: kuyakuma.
[1059] zitshixizane: zitshixizeni.
[1060] 'san': musani.
[1061] use: ukuse.
[1062] sabe: siyakube.
[1063] A brief pause.
[1064] kokufikwa: kuyekufikwa.
[1065] as': asuke.
[1066] ayiwarishi: -warishi, from English "worry."
[1067] kusenjenjwalo: kusenziwanjalo.
[1068] uya: uyakuya.
[1069] pha'us'k'ub': phayausukeukuba.
[1070] iibhutsi: from English boots.
[1071] tot: from Afrikaans tot, "until."
[1072] sakuhamba: siyakuhamba.
[1073] endlin''oduli: endliniyoduli.
[1074] zintsikizi: siziintsikizi.
[1075] ba': babe.
[1076] so': soze, akusayikuze.
[1077] asoze: akusayikuze.
[1078] ndakutyiswa: ndiyakutyiswa.
[1079] 'ba: kuba.
[1080] akho: akukho (isiko).
[1081] ub'enje: ukubaenza.
[1082] inkab''ebhokhwe: inkabiyebhokhwe.
[1083] wayeligqoboka: wabeeligqoboka.
[1084] leponti: iponti, from English "pound" (sterling).
[1085] koodadobawo: koodadebobawo.
[1086] uya: ukuya.
[1087] yayikukuvisisana: yabeikukuvisisana.
[1088] wanomolokazana: wabanomolokazana.
[1089] egemini: from English "game."
[1090] itshintshi: from English "change."
[1091] ndanezi: ndabanezi.
[1092] sakuqabela: sayakuqabela.
[1093] 'nge'se: kungekuse.
[1094] yenyukanengalo: "going up with the arm"; an idiom, meaning to ask a doctor for more treatment, to go up to the next stage of treatment.
[1095] ise: isuke.
[1096] as': asuke.
[1097] ibhotile: from English "bottle."
[1098] a'se: abase.
[1099] hamboxilonga: hambauyekuxilonga.
[1100] e'sa: ekusa.
[1101] akukuva: akuyikuva.
[1102] ndakuyibek': ndayakuyibeka.
[1103] ndakuhlala: ndayakuhlala.
[1104] ndakuthi: ndiyakuthi.
[1105] ebhetele: from English "better."
[1106] ndakuyibek': ndayakuyibeka.
[1107] ndalilo: ndabalilo.
[1108] njalowokugula: njalo (umngqi) wokugula.
[1109] 's': ese.
[1110] ndaligqira: ndabaligqira.
[1111] kwakho: kwabakho.
[1112] ndaze: she says laze.
[1113] 'qhube: ndiqhube.
[1114] yayisilelwe: yabeisilelwe.
[1115] yabubulunga: yababubulunga.
[1116] ndakuyijaca: ndiyakuyijaca.
[1117] A brief pause, during which Masithathu Zenani says, Yiyolenangoku, referring to the skin skirt.
[1118] suba: sukuba.
[1119] 'nyanga: ndinyanga.
Text copyright © 2006 by the Board of Regents of the University of Wisconsin System.
Photographs copyright © 2006 by Harold Scheub. Used with permission.
Those interested in using these materials for any purpose not covered under Fair Use must seek the permission of the University of Wisconsin-Madison Libraries and/or Harold Scheub.


text:
EGoli
iGoli sisisixeko esiseMzantsi Afrika. Likomkhulu lePhondo laseRhawutini. Esi sixeko saafunyanwa ngomhla wesi-4 kweyeDwarha, ngo-1886 kwaye inentengiso ekukhuseleko oluphezulu kwezentengiso, nto leyo eyenza okokuba ine yeyona inentengiso enkulu kwi-afrika iphela.
Izakhiwo zaseGoli zezona zakhe zande e-Afrika, i-Carlton Centre (inamabali angama-50) nekusesona sakhiwo sakhe saside, isakhiwo eside saseHillbrow (esibude bungama-270 metres, or 90 stories). Igama lesiteketiso lesi sixeko kuthiwa yi-Goli, nto leyo ethetha okokuba "yindawo yegolide". iiphecenti ezingamashumi amane zegolide yehlabathi ifunyenwe apha. Template:Fact Iziko lasegoli eligcina izilwanyana laafunyanwa ngo-1904, kwaye ngokwembali, belisoloko liphantsi kweliso likwalawulwa sesixeko saseGoli. Ligcine amabhere amabini kuphela e-Africa. Igoli eli alibonwa njengeziko lokutyelela apha eMzantsi Afrika, koko libonwa njengesixeko sokushishina.
Igoli linemozulu etshinatshintayo (Cwb in the Koeppen climate classification).
uNelson Mandela walishiya eli phakade elapha eGoli ngomhla wesi-5 kweyoMnga ngo-2013, eneminyaka engama-95 ubudala. Wayewongwe ngembasa "yokukhululeka kwesi Sixeko".


text:
1:1 UPawulos, umpostile kaYesu Kristu ngokuthanda kukaThixo, ngokwedinga lobomi obukuKristu Yesu,
1:2 ubhalela uTimoti, umntwana wakhe oyintanda; uthi, Makube lubabalo, nenceba, noxolo oluvela kuThixo uYise, noKristu Yesu iNkosi yethu.
1:3 Ndinokubulela kuye uThixo, endamkhonzayo kwakoomawokhulu ndinesazela esihlambulukileyo, ndikukhumbula njengokungapheliyo, ekukhungeni kwam ubusuku nemini;
1:4 ndilangazelela ukunga ndingakubona, ndizikhumbula nje iinyembezi zakho, ukuze ndizaliswe luvuyo;
1:5 ndikhunjuzwa nje ukholo olukuwe olungenakuhanahanisa, lona lwahlalayo kuqala kunyokokhulu uLoyisi, nakunyoko uYunike, endinyanisileyo ke ukuthi luhleli nakuwe.
1:6 Endithi ngenxa yelo thuba ndikukhumbuze, ukuba usikhwezele isipho sokubabalwa kwakho nguThixo, esikhoyo kuwe ngokubekwa kwezandla zam phezu kwakho.
1:7 Kuba uThixo akasinikanga moya wabugwala; wasinika owamandla, nowothando, nowesidima.
1:8 Ngoko ke musa ukuba nazintloni ngabo ubungqina beNkosi yethu, nangam, mna mbanjwa wayo; suka uve ububi kunye nam ngenxa yeendaba ezilungileyo, ngokwamandla kaThixo;
1:9 owasisindisayo, wasibiza ngobizo olungcwele, engenzi ngokwemisebenzi yethu, esenza ngokweyakhe ingqibo, nobabalo, esababalwa ngalo ngoKristu Yesu phambi kwamaxesha aphakade;
1:10 lwabonakaliswa ke ngoku ngako ukubonakala koMsindisi wethu uYesu Kristu, owakubhangisayo okunene ukufa, kodwa wabukhanyisa ubomi nokungonakali, ngazo iindaba ezilungileyo ezi;
1:11 endamiselwa zona mna, ndaba ngumvakalisi nompostile nomfundisi weentlanga;
1:12 endithi kananjalo ngenxa yeli thuba ndive obu bunzima. Noko ke andinazintloni; kuba ndiyamazi endikholiweyo nguye; kanjalo ndithi, ndeyisekile ukuba unako ukuyigcina into endimphathisileyo, ese kuloo mini.
1:13 Umzekelo wamazwi aphilileyo owawevayo kum, wubambe elukholweni naseluthandweni olukuKristu Yesu.
1:14 Loo nto intle uyiphathisiweyo, yigcine ngoMoya oyiNgcwele ohleliyo ngaphakathi kwethu.
1:15 Oku uyakwazi, ukuba bandinikele umva bonke abaseAsiya; abanoFigelo noHermogene.
1:16 Yanga iNkosi ingayenzela inceba indlu kaOnesiforo; ngokuba kwaba futhi endiphumza, akaba nazintloni nguwo umxokelelwane wam.
1:17 Wathi akuba eseRoma, wandifuna ngokukhuthala okukhulu, wandifumana.
1:18 Yanga iNkosi ingamfumanisa inceba eNkosini ngaloo mini. Nguwena waziyo kakuhle oko zingako izinto awalungiselela ngazo e-Efese.
2:1 Wena ngoko, mntwana wam, yomelela elubabalweni olukuKristu Yesu;
2:2 uthi nezinto owazivayo kum ngamangqina amaninzi, ezo uzibeke phambi kwabantu abathembekileyo, bona baya kukulingana ukufundisa nabanye.
2:3 Wena ngoko bunyamezele ububi, njengomphumi-mkhosi olungileyo kaKristu Yesu.
2:4 Akukho namnye uthi, ephuma umkhosi, azibhijele ngemicimbi yobu bomi; ukuze amkholise lowo umnyulele ukuphuma umkhosi.
2:5 Nakuba ke ubani esithi azame emdlalweni, akathweswa sithsaba, ukuba akathanga azame ngokomthetho.
2:6 Umlimi lowo ubulalekayo, umelwe kukwamkela kuqala kwiziqhamo.
2:7 Ziqiqe izinto endizithethayo; iNkosi yokupha ke ingqondo ezintweni zonke.
2:8 Mkhumbule uYesu Kristu, engovukileyo kwabafileyo, engowembewu kaDavide, ngokweendaba zam ezilungileyo;
2:9 endiva ububi ngenxa yazo, kude kuse ezintanjeni, njengomenzi wobubi; ke lona ilizwi likaThixo alibotshiwe.
2:10 Ngenxa yoko izinto zonke ndiyazinyamezela ngenxa yabo abanyulwa, ukuze nabo bamkele usindiso olukuKristu Yesu, ndawonye nozuko olungunaphakade.
2:11 Lithembekile ilizwi eli: Kuba xa safa naye, sodla ubomi kwandawonye naye;
2:12 ukuba siyanyamezela, solawula kwandawonye naye; ukuba siyamkhanyela, naye wosikhanyela;
2:13 ukuba asithembekile, yena uhlala ethembekile; akanako ukuzikhanyeza.
2:14 Bakhumbuze ezo zinto, uqononondise emehlweni eNkosi, ukuba kungenziwa mfazwe yamazwi angancedi lutho, kuze kubhukuqeke abaphulaphuli.
2:15 Kukhuthalele ukuzimisa phambi koThixo ucikidekile, ungumsebenzi ongenazintloni, ulungisa ukulahlula ilizwi lenyaniso.
2:16 Ke zona iintetho ezingento, ezihlambelayo, zinxweme; kuba ziya kuhambela phambili kokukhona kungahloneli Thixo.
2:17 Nelizwi labo liya kudla njengesilonda esiqhenqethayo; abanoHimenayo noFileto,
2:18 abathe bona bayiphosa inyaniso, besithi uvuko seluthe lwakho, kananjalo belubhukuqa ukholo lwenxenye.
2:19 Noko ke limi, lithe nkqi, ilitye lesiseko likaThixo, linambhalo uthi, INkosi iyabazi abangabayo; nothi, Mabasuke kuko ukungalungisi, bonke abalibizayo igama likaKristu.
2:20 Ke endlwini enkulu akubikho zitya zagolide nazasilivere zodwa; kubakho nezomthi nezomdongwe. Inxenye ke zezembeko, inxenye azizambeko.
2:21 Ukuba ngoko umntu uthe wazikhuphulula kwezo zinto, woba sisitya sembeko, singcwalisiwe, simlungele kakuhle umninindlu, silungiselwe wonke umsebenzi olungileyo.
2:22 Ke zibaleke iinkanuko zobutsha; phuthuma ke ubulungisa, ukholo, uthando, uxolo nabo bayinqulayo iNkosi ngokwasentliziyweni ehlambulukileyo.
2:23 Yinxweme imibuzwana yobudenge engenangqeqesho, usazi ukuba izala imfazwe.
2:24 Ke umkhonzi weNkosi akamele kulwa; umele ukuba nokuthantamisa kubantu bonke, enokufundisa, enyamezela ububi,
2:25 ebaqeqesha ngobulali abo baphikayo; ukuba akangethi na kanti uThixo abaphe inguquko esa ekuyazini inyaniso,
2:26 babuye baqabuke, baphume esibatheni sakhe uMtyholi, ababanjiselwe ukuthanda kwakhe nguye.
3:1 Ke, kwazi oku, ukuba ngemihla yokugqibela kuya kufika amaxesha anomngcipheko.
3:2 Kuba abantu baya kuba ngabazithandayo, abathandi bemali, abaqhankqalazi, abakratshi, abanyelisi, abangeva bazali,
3:3 abangabuleliyo, abangengcwele, abangenabubele, abangenatarhu, abatyholi, abangenakuzeyisa, izibhoja, abangenakuthanda kulunga,
3:4 abancethezi, izityhuthutyhuthu, abathiwe lwale likratshi, abathandi beziyolo kunokuba bathande uThixo;
3:5 benokumila kokuhlonela uThixo, ukanti bayawakhanyela amandla ako. Kwabo ke khwebuka.
3:6 Kuba baphuma kwaba, abo banyebelezela ezindlwini, bathimbe abafazazana abazono ziziimfumba, bephethwe ziinkanuko ngeenkanuko,
3:7 behlala befunda, bangaze phofu babe nako ukufika ekuyazini inyaniso.
3:8 Kwangolo hlobo ke, bathi ooYanes noYambres bamchasa uMoses, ngokunjalo nabo aba bayayichasa inyaniso. Bangabantu abonakele iingqiqo, abangenakucikideka ngakulo ukholo.
3:9 Abayi kuhambela phambili ngakumbi; kuba ukungabi nangqiqo kwabo kuya kubonakala kubantu bonke, njengokuba kwaba njalo okwabaya.
3:10 Ke wena uyilandile eyam imfundiso, ihambo, ingqibo, ukholo, ukuzeka kade umsindo, uthando, unyamezelo,
3:11 iintshutshiso, iintlungu ezinjengezo zandihlelayo kwa-Antiyokwe, eIkoniyo, eListra; ukutshutshiswa okunjengoko ndakuthwalayo, yaza iNkosi yandihlangula kuko konke.
3:12 Nabo bonke ke abathanda ukuhlala ngokuhlonela uThixo kuKristu Yesu baya kutshutshiswa.
3:13 Ke bona abantu abangendawo noosiyazi, kukhona baya kuhambela phambili ebubini, belahlekisa, belahlekiswa.
3:14 Ke wena yima ezintweni owazifundayo, waqiniselwa kuzo, umazi owazifunda kuye;
3:15 nokuba uzaze kwasebuntwaneni izibhalo ezingcwele, ezinako ukukulumkisela elusindisweni ngokukholwa kuKristu Yesu.
3:16 Sonke isibhalo, siphefumlelwe nguThixo nje, sikwancedela ukufundisa, ukohlwaya, ukululeka, ukuqeqesha okusebulungiseni,
3:17 ukuze umntu kaThixo afaneleke, exhobele wonke umsebenzi olungileyo.
4:1 Ndiyaqononondisa mna ngoko emehlweni kaThixo, neNkosi yethu uYesu Kristu, oza kugweba abaphilileyo nabafileyo, kwanangokubonakala kwakhe nobukumkani bakhe:
4:2 livakalise ilizwi; zingisa ukwenjenjalo ngamathuba alungileyo naxakileyo; yohlwaya, khalimela, vuselela, unako konke ukuzeka kade umsindo, nokufundisa.
4:3 Kuba kuya kubakho ixesha abangayi kuyinyamezela imfundiso ephilileyo; baya kusuka ngokweenkanuko zabo bazifumbele abafundisi, bebaba iindlebe;
4:4 babeya kuzisonga zimke iindlebe kuyo inyaniso, baphambukele ke kuzo iintsomi.
4:5 Ke wena yiba yingcathu ezintweni zonke, nyamezela ububi, umsebenzi womshumayeli weendaba ezilungileyo wenze, buzalise ubulungiseleli bakho.
4:6 Kuba mna sendithululwa ngokomnikelo; nalo ixesha lokunduluka kwam likufuphi.
4:7 Umzamo omhle ndiwuzamile, ugqatso ndilufezile, ukholo ndilugcinile.
4:8 Okokugqibela ndibekelwe isithsaba sobulungisa, eya kundibuyisela ngaso ngaloo mini iNkosi, umgwebi olilungisa; ingabi ndim ndedwa ke, ibe ngabo bonke abakuthandayo ukubonakala kwayo.
4:9 Khawuleza uze kum kamsinya;
4:10 kuba uDemasi wandishiya ngokuthanda iphakade langoku, waya eTesalonika; uKreske uye kwelaseGalati; uTito uye kwelaseDalmati.
4:11 NguLuka yedwa onam. Thabatha uMarko uze naye; kuba unokundinceda kakuhle kumsebenzi wokulungiselela.
4:12 Ke uTikiko ndamthumela e-Efese.
4:13 Ingubo endayishiya eTrowa kuKarpo, uze uyiphathe ekuzeni kwakho, neencwadi ezo, ngokukodwa ezezintsu.
4:14 UAlesandire, umkhandi wobhedu, wandenza izinto ezininzi ezimbi; iNkosi iya kumbuyekeza ngokwemisebenzi yakhe.
4:15 Mlumkele nawe; kuba wawachasa kunene amazwi ethu.
4:16 Kokokuqala ukuziphendulela kwam, akubangakho namnye unam, basuka bonke bandishiya; kwanga akungebalelwe kubo oko.
4:17 Noko ke iNkosi yandinceda, yandomeleza; ukuze ngam uvakaliso lweendaba ezilungileyo luzaliseke, neentlanga zonke zive; ndaza ndahlangulwa emlonyeni wengonyama.
4:18 Isaya kundihlangula yona iNkosi kuwo wonke umsebenzi ongendawo, indisindisele ebukumkanini bayo obusemazulwini; kuyo makubekho uzuko, kuse emaphakadeni asemaphakadeni. Amen.
4:19 Bulisa kuPriska noAkwila, nakwindlu kaOnesiforo.
4:20 UErasto wasala eKorinte. Ke uTrofimo ndamshiya eMileto esifa.
4:21 Khawuleza uze, kungekabi sebusika. Uya kubulisa uYubhulo, noPudens, noLino, noKlawudiya, nabo abazalwana bonke.
4:22 INkosi uYesu Kristu mayibe nomoya wakho. Ubabalo malube nani. Amen.


text:
Rafael Correa
U-Rafael Vicente Correa Delgado (UngumSpanish owazalwa ngomhla we-6 ka-April ngomnyaka ka-1963), ngumntu obaluleke kakhulu eMzantsi Melika. Lo mfo ungumongameli weRephablikhi yase-Ecuador, wayekhe wangumongameli wemanyano yeezizwe ezimanyeneyo zaseMzantsi Melika. Lo mfo uyingcaphephe kwezoqoqosho, kwaye izifundo zakhe kweli candelo wazinxonxothela kwase-Ecuador, e-Belgium nase-United States. Kwathi xa umnyaka ka-2006 usiya ekupheleni, wonyulwa wabangumongameli. Yhiyo le nto waqalisa kwi-ofisi yakhe njengomongameli ngeyoMqungu okanye ke singathi ngoJanyuwari ka-2007. Kwathi kweyomnga ka-2008, u-Correa wadiza okokuba kukho ityala le-bond elavulwa ngobuqhophololo nokunyoluka elilinganiselwa kwinkuntyula yemali engange-Ş3. Kwakusithiwa ke elo tyala lenziwa noorhulumente bangaphambili.
Rafael Correa (1963)


text:
1:1 Ngomnyaka wesibini kaDariyo ukumkani, ngenyanga yesithandathu, ngosuku lokuqala enyangeni leyo, kwafika ilizwi likaYehova ngoHagayi umprofeti, kuZerubhabheli unyana kaShalatiyeli, ibamba lakwaYuda, nakuYoshuwa unyana kaYotsadaki, umbingeleli omkhulu, lisithi,
1:2 Utsho uYehova wemikhosi ukuthi, Aba bantu bathi, Asikabi lixesha lokuba kuziwe, asikabi lixesha lokuba yakhiwe indlu kaYehova.
1:3 Kwafika ke ilizwi likaYehova ngoHagayi umprofeti, lisithi,
1:4 Lixesha na kuni nina, lokuba nihlale ezindlwini zenu zalekiwe, ibe le ndlu yam yona ilinxuwa?
1:5 Kaloku ke, utsho uYehova wemikhosi ukuthi, Zigqaleni iindlela zenu.
1:6 Nahlwayela kakhulu, ningenise kancinane; niyadla, ningahluthi; nisela, ninganeli kukusela; nambatha, ningevi ntsitho; noziqeshisayo uziqeshisela ukuba agalele engxoweni enezikroba.
1:7 Utsho uYehova wemikhosi ukuthi, Iindlela zenu zigqaleni.
1:8 Nyukani niye kweleentaba, nize nemithi, niyakhe indlu le; ndokholiswa ke yiyo, ndizizukise; utsho uYehova.
1:9 Nalindela into eninzi, nantso isuke yaba yinto encinane; nithe nakuza nayo ekhaya, ndayiphephetha. Ngani ke? utsho uYehova wemikhosi; ngenxa yendlu yam, yona le ilinxuwa, nibe nina elowo ebalekela endlwini yakhe.
1:10 Ngenxa yoko, ngenxa yenu, izulu liyala nombethe, nomhlaba wala neendyebo zawo.
1:11 Ndabiza ukoma phezu kwelizwe, naphezu kweentaba, naphezu kwengqolowa, naphezu kwewayini entsha, naphezu kweoli, naphezu kwezinto zonke eziphuma emhlabeni, naphezu kwabantu, naphezu kweenkomo, naphezu kokuxelenga konke kwezandla.
1:12 Baliphulaphula ke ooZerubhabheli unyana kaShalatiyeli, noYoshuwa unyana kaYotsadaki, umbingeleli omkhulu, namasalela onke abantu, ilizwi likaYehova uThixo wabo, ngokwamazwi kaHagayi umprofeti, njengoko wayemthumile uYehova uThixo wabo; boyika abantu ebusweni bukaYehova.
1:13 Wakuthetha uHagayi umthunywa kaYehova ukuthunywa kwakhe nguYehova ebantwini, wathi, Ndinani, utsho uYehova.
1:14 UYehova wawuvuselela umoya kaZerubhabheli unyana kaShalatiyeli, ibamba lakwaYuda, nomoya kaYoshuwa unyana kaYotsadaki, umbingeleli omkhulu, nomoya wamasalela onke abantu. Beza ke, bawenza umsebenzi endlwini kaYehova wemikhosi, uThixo wabo,
1:15 ngosuku lwamashumi omabini anesine lwenyanga yesithandathu, ngomnyaka wesibini kakumkani uDariyo.
2:1 Ngenyanga yesixhenxe, ngosuku lwamashumi amabini analunye enyangeni leyo, kwafika ilizwi likaYehova ngoHagayi umprofeti, lisithi,
2:2 Khawuthethe kuZerubhabheli unyana kaShalatiyeli, ibamba lakwaYuda, nakuYoshuwa unyana kaYotsadaki, umbingeleli omkhulu, nakumasalela abantu, uthi,
2:3 Ngubani na kuni apha oseleyo, owayibonayo le ndlu isesebuqaqawulini bayo bokuqala? Niyibona iyintoni na ke ngoku? Ayinjengento engento na emehlweni enu?
2:4 Noko ke ngoku yomelela, Zerubhabheli, utsho uYehova; womelele, Yoshuwa nyana kaYotsadaki, mbingeleli mkhulu; nomelele, nonke bantu belizwe, utsho uYehova, nisebenze; ngokuba ndinani, utsho uYehova wemikhosi.
2:5 Ilizwi elo, ndanqophisana nani ngalo ekuphumeni kwenu eYiputa, ndisaligcinile, noMoya wam umi phakathi kwenu; musani ukoyika.
2:6 Ngokuba uYehova wemikhosi utsho ukuthi, Kusaya kuba kanye, umzuzwana ke, ndinyikimise izulu, nehlabathi, nolwandle, nomhlaba owomileyo;
2:7 ndizinyikimise zonke iintlanga, zifike izinto ezinqwenelekayo zeentlanga zonke, ndiyizalise le ndlu ngobuqaqawuli; utsho uYehova wemikhosi.
2:8 Isilivere yeyam, igolide yeyam; utsho uYehova wemikhosi.
2:9 Buya kuba bukhulu ubuqaqawuli bamva bale ndlu, ngaphezu kobokuqala, utsho uYehova wemikhosi; kuyo ke le ndawo ndiya kunika uxolo; utsho uYehova wemikhosi.
2:10 Ngosuku lwamashumi omabini anesine lwenyanga yesithoba, ngomnyaka wesibini kaDariyo, kwafika ilizwi likaYehova ngoHagayi umprofeti, lisithi,
2:11 Utsho uYehova wemikhosi ukuthi, Khawubuze umyalelo kubabingeleli, uthi,
2:12 Yabonani, umntu ephethe inyama engcwele ngesondo lengubo yakhe, afike ngesondo lakhe esonkeni, nasentweni ephekiweyo, nasewayinini, naseolini, nasentweni nokuba yiyiphi edliwayo, yongcwaliseka na? Baphendula ababingeleli bathi, Hayi.
2:13 Wathi ke uHagayi, Ukuba uthe wafika oyinqambi ngenxa yomfi, kwezo zinto zonke, zoba ziinqambi na? Baphendula ababingeleli bathi, Zoba ziinqambi.
2:14 Waphendula uHagayi wathi, Banjalo ke aba bantu, lunjalo ke olu hlanga ebusweni bam; utsho uYehova; unjalo ke wonke umsebenzi wezandla zabo, nento abayisondezayo khona apho iyinqambi.
2:15 Kaloku ke khanigqale, nithabathele kule mini, nibhekise emva, kungekabekwa litye lityeni etempileni kaYehova;
2:16 nithabathele kwelo xesha, xa umntu ebefike esitheni esimilinganiso imashumi mabini, asuke afumane libe linye ishumi; xa ebefika emkhumbini wokukhongozela iwayini, eza kukha imilinganiso emashumi mahlanu, asuke afumane amashumi amabini.
2:17 Ndanibetha ngembabala, nangexoshomba, nangesichotho, kuyo yonke imisebenzi yezandla zenu; noko ke akubangakho namnye kuni ubuyela kum; utsho uYehova.
2:18 Khanigqale, nithabathele kule mini, nibhekise emva, nithabathele kusuku lwamashumi omabini anesine lwenyanga yesithoba kususela kuloo mini yokusekwa kwetempile kaYehova; gqalani ke.
2:19 Isekho yinina imbewu eqongeni? Hayi, akuxakathanga nto, kude kwesa kumdiliya, nomkhiwane, nomrharnate, nomnquma. Ndithabathele kule mini, ndiya kusikelela.
2:20 Kwafika ilizwi likaYehova ngokwesibini kuHagayi, ngosuku lwamashumi omabini anesine enyangeni leyo, lisithi,
2:21 Thetha kuZerubhabheli ibamba lakwaYuda, uthi, Ndiya kulinyikimisa izulu nehlabathi,
2:22 ndiyibhukuqe itrone yezikumkani, ndikutshabalalise ukomelela kwezikumkani zeentlanga; ndizibhukuqe iinqwelo zokulwa nabakhweli bazo, kuwe amahashe nabakhweli bawo; elowo awiswe likrele lowabo.
2:23 Ngaloo mini, utsho uYehova wemikhosi, ndiya kukuthabatha, Zerubhabheli nyana kaShalatiyeli, mkhonzi wam, utsho uYehova, ndikumise ngokomsesane wokutywina; kuba ndikunyule; utsho uYehova wemikhosi.